text:
KRALENDIJK – “E trato di e kaso Zambezi den apelashon a fortifiká Korte den e konvikshon ku no tabatin niun sorto di prueba kontra nos klientenan.” Asina abogado Geert-Jan Knoops ta bisa despues di e apsolushon pa èks polítiko Ramonsito Booi i e pareha Burney i Ginia El Hage.
Korte a sentensiá sinku ora despues di e último palabra di e tres sospechosonan. Aña pasa Korte den Promé Instansha a apsolvé Booi i e pareha El Hage kaba. E kaso Zambezi a kuminsá kasi shete aña pasá komo un kaso di korupshon.
Buki pretu
Fundashon Bon Gobernashon a entamá e kaso ku un asina yamá buki pretu. Eiden tabatin un kolekshon di prueba di korupshon bou di polítiko lokal na Boneiru. Djei a pluma e kaso Zambezi.
No a inkluí e korupshon atministrativo den e kaso Zambezi. Ta e echonan di falsifikashon di dokumento i e dunamentu di informashon inkompletu pa un fiansa di hipotek so a sobra den e kaso. E apelashon di kasashon di Ministerio Públiko tokante e echonan di korupshon ainda ta kana na Korte Supremo na Hulanda.
Tantu Knoops komo Booi i e pareha El Hage ta satisfecho. Knoops: “Korte ta reprochá OM ku nan no a bini ku niun argumento pakiko e apsolushonnan anterior lo no tabata hustu. No por ta mas kla ku esaki A persiguí nan sin prueba. Esaki a afektá nan bida pa semper .”
Knoops ta indiká ku su tim ta gradisí korte ku e sentensia a bini awe i no te aki tres siman. E sentensianan ta bini seis dia promé ku elekshonnan lokal pa eilandsraad riba 18 di mart. Booi i El Hage ta korifeo di e partido di gobièrnu di mas grandi UPB.
Outor Belkis Osepa


c: text/html

text:
Belgiëstraat – Diabierna marduga polis ta haya informacion cu un persona aparentemente lo a come cuminda cu un tipo di droga.
Tambe cu despues di a come e cuminda, e persona lo a bira agressivo.
Mes ora polisnan a cuminsa tira bista ariba un Honda Fit color cora, maneha pa e homber. Cu a sali for di un adres na Montaña.
Algun rato despues di e noticia, ta spot e auto aki ariba parkeer plaats di Wendy’s na Belgiëstraat.
Polis a bay e sitio y ta topa cu e cabayero cu tawata segun nos a compronde keto. Polisnan lo a dune un lift pa cas di su mayornan y mas despues un famia a bin busca e auto.
Kiko exactamente a wordo poni den e cuminda, ta keda e pregunta.

robotstxt: allowed

filter: keep


text:
Aplicacion pa Naturalisatietoets augustus 2019
Examenbureau (DEA) ta informa cu e di dos ronda di inscripcion pa e Prueba di Naturalisacion (Naturalisatietoets) pa aña 2019 ta habri desde 29 di juli te cu 16 di augustus.
Relato Estadistico 2016-2017
Seccion di Investigacion y Estadistica di Departamento di Enseñansa Aruba (DEA) riba base anual ta percura pa publicacion di e Relato Estadistico “Enseñansa na Aruba”.
DEA Arubalening cu adaptacion di orario
Departamento di Enseñansa Aruba (DEA) ta informa cu diahuebs dia 18 di juli su seccion encarga cu Arubalening lo atende yamada solamente entre 10.00 di mainta y 12.00 di merdia y di 3.30 pa 4.30 di atardi.
Arubahuis a reuni cu mentor y POC
Den Haag – Na Cas di Aruba (Arubahuis) a tuma luga dia 13 di juli ultimo un encuentro informal cu miembronan di e Plaatselijke Opvangcommissie (POC). E POC ta consisti di studiantenan Arubano cu ya caba ta studiando na Hulanda y cu conhuntamente cu e studiementor ta organisa e opvang pa e grupo di studiante cu ta biniendo Hulanda pa cuminsa cu nan estudio.
IPA a celebra su graduadonan
Recientemente Instituto Pedagogico Arubano (IPA) a tene su ceremonia di graduacion di aña academico 2018-2019.
Statistische Jaarverslagen “Onderwijs op Aruba” (doc)
De staat van het regulier onderwijs op Aruba wordt aan de hand van tabellen weergegeven.
1985 – 2017
Inschrijving Avond MAVO 2019-2020
Stichting Avondonderwijs Aruba (SAA) ta informa cu inscripicion pa Avond MAVO pa aña escolar 2019-2020 ta habri te cu dia 9 di juli 2019.
Jaarverslagen Inspectie van het Onderwijs (doc)
Jaarverslagen PO, AVO en BO
2015 – 2018Scroll To Top


text:
Ora ku e palabra forensiko wòrdu menshona, hopi hende ta pensa riba un esena di krimen. Awor kiko ta sikología forensiko ? Un sikólogo ku ta bini na un esena di krimen pa wak kiko a pasa? Den e artíkulo aki mi ta bai splikabu kiko sikología forensiko ta ensera. Mi informashon ta basá riba tres konferensia ku ami a bishita na Hulanda i ku a wordu duná pa tres diferente sikólogo forensiko.
Pa di prome e palabra forensiko ta bini for di e palabra Latino ‘forensis’. Anto forensis ta para pa: “den korte tribunal” of “publiko”. Den e idioma Latino esaki ta nifika spesifikamente ‘pertenesiendo na e foro’. E foro Romano (EN: Roman Forum) tabata un luga kaminda ku e Romanonan tabata hasi negoshi i diskuti tokante politiko i ekonomía. Nan tabata hasi esaki publikamente. Tur hende por a bini i partisipá of skucha. Awendia e palabra forensiko ta wordu huza pa referí na tur profeshon ku ta kontribuí ku investigashon kriminal. Pues un sikólogo forensiko tambe ta kontribuí ku e tipo di investigashonnan aki. Pero kiko e ta hasi eksaktamente?
Mi a bishita tres konferensia di tres diferente sikólogo forensiko. Den e konferensianan aki e sikólogonan a duna informashon tokante di nan trabou. Nan a splika kiko tur nan trabou ta ensera. Tur e tres sikólogonan aki ta hasi tres diferente trabou den e area di sikología forensiko.
E prome konferensia a word duná dor di Elly van Laarhoven. E señora aki a spesialisá den area di diagnostiko i tratamentu di hobennan ku problemanan kompleho di eksternalisashon. Simpel bisá: e ta yuda hobennan ku problema ku komportashon. E ta investigá pa wak ki sorto di problema eksaktamente nan tin i tambe e ta duna nan e tratamentu ku nan mester. E ta hasi esaki den e area forensiko. Pues, hobennan ku a kai den man di hustisia. Elly a konta tambe tokante e parti duru di su trabou. E ta haña piká kon sierto mucha muhenan ta wordu será den un kamber pa e echo ku nan ta kore risiko di kai den man di ‘Loverboys’. Nan ta kore e risiko aki dor di nan komportashon. Kisas nan ta hui foi kas, huza hopi droga i anda ku mal amiga/u. E ta haña ku nan merese un trato diferente.
Elly a inspirami hopi ku su profeshon, espesialmente ora ku ela mustra su proyekto ‘Het waaiermodel’. Huntu ku su koleganan ela inventá esaki, basá riba su propio investigashon sientífiko i eksperensia praktiko. E asina yama het waaiermodel aki ta un model pa tratamentu residenshal. Lesa mas tokante esaki akinan.
E di dos konferensia ku mi a bishita a wordu duná dor di Theo Bakkum. E mener aki ta un sikiater forensiko hubenil pa NIFP (Nederlands Instituut voor Forensische Psychiatrie en Psychologie). Theo ta diagnostisá e hobennan ku wordu mandá na un sikiater/sikólogo dor di hues. E proseso ta kuminsa na momentu ku un hoben komete un krimen. Anto e orei e ta bai dilanti hues. Anto si resultá ku e hoben aki mester di un investigashon sikiatriko of sikológiko, e ta wòrdu mandá pa un sikiater manera Theo Bakkum. Anto Theo ta hasi un investigashon diagnostiko ku e hoben aki anto e ta manda e resultado pa e hues. Si den e resultado tin pone ku por èhèmpel e hoben aki no ta funshona bon sikológikamente, e hues ta tene kuenta ku esaki ora ku e disidi kiko ta bira e sentensia di e hoben aki (mayoria bia). Segun Theo, mayoria bia ta un sikólogo i un sikiater, preferibel un hende muhe i un hende hòmber, ta traha riba un kaso huntu. Si bo ke sa kiko ta e diferensia entre un sikólogo i un sikiater, lesa esei aki.
E lastu konferensia a wordu duná dor di Anna Sagana. E señora aki ta bini for di Gresia i ela studia sikología legal na universidat di Maastricht. Kiermen su presentashon tabata un kombinashon di sikología legal i sikología forensiko. Ela splika klaramente kiko ta e diferensia entre e dos areanan aki. Den e area di sikología legal, bo no ta hasi diagnostiko ni bo no ta duna tratamentu na un kliente. Un sikólogo legal ta investiga por èhèmpel si un sospechoso a papia berdat i si un testigu su deklarashon ta konfiabel. E ta duna polis, abogado i hues aviso basá riba su investigashon.
Foto:https://www.npr.org/sections/health-shots/2012/08/09/158494105/justice-department-looks-for-ways-to-recruit-forensic-pathologists
Anna a duna un remarke ku a hala mi atenshon. Ela bisa algu asinaki: si bo tin hopi (dimas) empatía ku bo kliente i bo ke mira un kambio den komportashon i pensamentu, e trabou aki kisas no ta p’abo.
E publiko obhetivo di sikología forensiko mayoria biaha ta personanan ku a komete un krimen. Ta hopi difisil pa kambia e personanan aki su manera di pensa i aktua. Hopi di e personanan aki a pasa trauma na chikitu. Kisas nan a wordu habuzá i abandoná. Nan a pasa den kosnan lamentabel. Pues si bo ta un persona ku ke mira kambio i bo no ta sintibu bon sin esaki, e trabou aki no ta p’abo. Tambe bo mester tin un bon mekanismo di superbibensia. Esaki ta nifika ku ora bo bai kas for di trabou, bo mester por laga tur loke a pasa na trabou bo tras. Bo no mester laga esaki influensia bo bida pèrsonal.
Komo ku e trabou aki ta asina duru, ta difisil tambe pa bo drenta den e maestría. Na universidat di Maastricht bintikuater hende so por drenta pa aña. Anto mas ku shen studiante ta aplika tur aña. E mihonan ta hanja un lugá. Bo sifranan mester ta haltu anto bo mester tin eksperensia ku e publiko obhetivo (personanan ku problema i ku a komete un krimen).
Si bo tin algun pregunta of remarke, mi lo apresia si bo tuma kontakto kumi akinan. Lagami sa kiko bo a pensa di mi artíkulo. Check mi blog akinan & komparti esaki ku bo amigunan.
Foto: Pinterest


text:
Author: Khalil Guribaldi
BONEIRU- tristu a drenta . Prensa Boneriano ta di luto ku fayesementu di kolega/ruman Zamir Ayubi. El a pèrdè e bataya kontra Covid-19 despues di tabata algun siman interná den kuido intensivo. Dios duna su yunan, mama, rumannan, espesialmente Aimed, konosínan i demas famia e forsa pa pasa den e momentunan inesperá aki. Diparti Ons […]
Willemstad -Direktor Khalil Guribaldi a sostene un Entervista Ku Vice Presidente Di Fundashon ESE Senor Elvis Reed I Tambe Ku Tio Gino Sille kual ku ta Bosero Di Fundashon ESE,Fundashon ESE a indika na Pueblo Di Korsou ku dia 20 di november 2021 Sanikolas i Su Amigunan lo ta na korsou ,FundashonESE tambe a indika […]
Papiamentu Toke De Queda12or am pa 4.30 am NO mas ku 100 bishitante pa proksimo 3 simanNo bailamentuNo ta permiti muziek duru Orario : Restaurant, tienda , pakus, casino : Orario 1 ora prome ku toke de keda e mester ta sera ‼‼ Medida di Higiena mester keda kumpli Adaptashon pa aktividat riesgo abou i […]
Willemstad-Sherman Brito kuminsa labora na Ons Radio Curacao Sherman tabata labora Na Radio Deltha I tambe Radio Hoyer e lo ta den Parti di e Maneho di e radio den benta I pronto tambe lo presenta notisia . Ons Radio Curaçao awor tambe por move más prof ku ta posibel Por contact nos na [email protected] […]
WILLEMSTAD – Riba djaluna 9 di ougùstùs 2021, Gobièrnu di Kòrsou a entregá na Parlamento di Kòrsou e di dos raportahe interino ku ta kubri tur desaroyo i akshonnan ku a tuma lugá den e periodo di òktober 2020 te ku mei 2021 relashoná ku e krísis di COVID-19. Di e forma akí gobièrnu – […]
WILLEMSTAD.-E sifranan ofisial di Covid pa awe ta indiká ku e kantidat di kasonan aktivo a baha un poko kompará ku ayera, di 607 pa 548 awe. Den mesun rosea mester indiká ku tin 78 kaso nobo di hendenan kontagiá ku e vírus i tin 21 persona hospitalisá. E loke a hala mas atenshon ta […]
E ko-fundadó dje grupo Kassav “Jacob Desvarieux”, ta den kuido intensivo.Jacob ta fungi tambe komo guitarista den e banda ku tin 42 aña di eksistensia. Aktualmente e ta den hospital na Guadeloupe ta rekuperando despues di a kontraé Covid-19 siman pasa.
WILLEMSTAD – Minister di Enseñansa, Siensia, Kultura i Deporte sr. Sithree “Cey” van Heydoorn ta felisitá Matthew Sophia ku a sa di gana media di plata den e kompetensia di atletismo riba e disiplina di kareda ku obstákulo (110m Hurdle). Nos hóben Mathew Sophia a partisipá na e kompetensia den e ramo di deporte di […]
WILLEMSTAD – E grupo ku Virtual Youth Support ta bai guia e aña aki na Hulanda ta konsistí di alrededor di 70 studiante E studiantenan ta bon prepará kaba pa nan bida di studiante na Hulanda. Un parti di e studiantenan ta sali Kòrsou dia 18 di yüli ku un guia di Virtual Youth Support, […]
WILLEMSTAD- Minister GMN Dorothy Pietersz-Janga Reakshon Riba Karta Durante di e konferensha di prensa ku a tuma luga diahuebs ultimo, mi a informá komunidat kaba riba mi posishon tokante mantenshon di privasidat di datonan di persona den kuadro di bakunashon.Tur suidadano di Korsou tin libertad den nan eskoho di bakunaEsaki ta abase di e lei […]


text:
PHILIPSBURG – Kuater aña despues ku Sint Maarten a bira un pais outónomo den Reino Hulandes ainda e ta lucha ku un pasado yen di tròbel. No ku e pais no a tuma paso den direkshon di un futuro nobo pero te awó ta parse manera ku ta polítika no por laga e pasado bai.
E meta di 10-10-10, e fecha riba kua Sint Maarten di un isla sin masha nifikashon den Antia Hulandes a bira un pais outónomo den reino, tabata pa e pais nobo haña un posishon pa start finansieramente salú. Ta esei tabata e intenshon di e sanashonnan di debe. Pa esaki Sint Maarten a aseptá supervishon finansiero.
Burokrasia
E supervishon finansiero t’ei, pero no tin un posishon di start finansieramente salú. Pa motibu di burokrasia nunka Sint Maarten no a logra di saka e máksimo di e 180 mion florin di sanamentu di debe ku gobièrnu Hulandes na prinsipio a primintí. Nan a haña 65 mion – pa sana debe na fondo di penshun – pero sobra a keda Hulanda pasobra pa motibu di falta di abilidat atministrativo di Sint Maarten nan no por a prueba ku nan tin e debenan. Pa daña e kos poko mas e pais nobo a heredá 200 mion di debe di Antia Hulandes.
Realidat
Entre tantu Hulanda ta ferwagt ku Sint Maarten tur aña ta entregá un presupuesto ku ta klòp i ku e ta haña grep riba kriminalidat organisá. Mientras ku e kehamentu di Hulanda ta oumentá e realidat ta ku Sint Maarten no por sin ayudo djafó.
Eror
E último rapòrtnan di integridat a konfirmá atrobe ku tin tur sorto di kos ta bai malu na Sint Maarten. E gobièrnu nobo, bou di maneho di promé minister Theo Heyliger, a indiká kaba ku e ke trata e rekomendashonnan den e rapòrtnan ku masha seriedat. Pero unda e gobièrnu aki lo kuminsá i te na unda e ke yega?
Froude di vota
Heyliger ta bou di atake na Hulanda pero na Sint Maarten e ta mas popular ku nunka. Entre tantu a bira konosi ku Ministerio Públiko (OM) ta bai apelá e kaso di froude di vota di 2010 dilanti wes. Pero e apelashon aki solamente ta relashoná ku e kaso manera OM a tres’é. No ta oument’é ku un investigashon na supuesto infrakshon di lei di parti di UP òf su lider Theo Heyliger.
Tur esakinan ta problemanan di un pais chikí hóben i sin eksperiensha? Mester duna Sint Maarten e espasio aki si. Manera ta normal den un pais chikí semper tin historia ta kore pero ora mester bini ku prueba niun hende no ta habri nan boka. Esei ta pone ku e akusashonnan di Hulanda den direkshon di Theo Heyliger (Van Raak: “kabesante chikí di mafia” i otro kalifikashon)) ta basta duru. E akusashonnan aki no ta yuda e pais hóben bai dilanti.
Fuerte
E echo ku Hulanda a anunsiá ‘medidanan’ fuerte den forma di sosten di OM i nombramentu di un Supervisor di Integridat no ta kambia nada na e echo ku Den Haag muchu largu a neglisha i deskuidá e petishonnan pa ayudo di Philipsburg. Na kaminda pa madures Sint Maarten tin hopi trabou di hasi i tiki hende ta realisá esaki mihó ku e gobièrnu i pueblo di e pais mes.
Outor: Hilbert Haar


text:
Diasabra mainta famia y pueblo di Aruba a ricibi e noticia lamentabel cu e gran artista stima Vicente Kelly a bay laga nos. Na un edad respeta di 69 aña Vicente a pasa su ultimo tempo na Huize Maristella. Vicente Kelly ta un legendario musico y compositor cu a significa hopi pa e cultura di Aruba. Conoci pa su forma unico di toca cu acordeon e la alegra hopi generacion. Su composicionan semper a hala atencion sea pa ilustra su amor pa e isla di Aruba of pa tin letranan chistoso. Vicente hunto cu su bandanan; Los Juveniles, La Nueva Fuerza y Los Pimentosos pa varios generacion a participa na varios festival y a toca na centenares di fiesta y concierto. Den exterior tambe Vicente a sa di gana curason di hopi cu su presentacionan unda semper a la hiba Aruba su nomber den su curason. Como tata tambe Vicente tabata un homber cu semper a stima su yuinan y e dedica tempo na cada un di nan talentonan. Vicente ta tata di Carolyn Kelly, Elton Kelly, Reynold Kelly y Ariane Ojeda Kelly. E tabata tin un total di 8 nieto y nieta y tawata casa cu señora Elvia Kelly.
Biniendo bek riba e parti di cultura algun di sin fin di exitonan cu Vicente a sa di crea ‘Santa Cruz’, ‘ Polin tin Shete Buraco’ , ‘Den scochi bo mama’, ‘Djaca den trampa’ y hopi otro cancionan cu a bira un exito riba nos isla como tambe den exterior.
Aruba sigur lo sinti falta di un baluarte di nos cultura.
Den e siguiente dianan lo comparti e detayenan pa cu e forma cu lo dispidi di Vicente.
Cu Vicente descansa na paz.


text:
Etiopia
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Etiopia (na ge'ez: ኢትዮጵያ, transl. ʾĪtyōṗṗyā) ta un pais será for di laman situá den e kachu di Afrika, anto ofisialmente konosi komo e Republika Federal Demokrátiko di Etiopia. E ta e pais di dos mas poblá di Afrika, ku mas ku 85.2 mion hende, i e di dies mas grandi, ku su 1.100.00 km2. E kapital ta Addis Ababa. Etiopia tin frontera ku Eritrea na parti nort, Sudan na parti west, Djibouti i Somalia na parti ost, i Kenia na parti sur.


text:
Maneha stress y boost bo defensa?
Tur hende ta sinti stress de bes en cuando. Pero kico e ta? Con e ta afecta nos salud y nos sistema inmunologico? Y kico nos por haci pa maneha stress?
Stress ta con nos celebro y curpa ta reacciona riba cualkier demanda. Cualkier tipo di reto na scol of trabou, un cambio significativo den bo bida, of un evento traumatico por duna bo stress. Tin diferente tipo di stress di cual tur por trece riesgonan di salud mental y fisico. E stress por ta un biaha pa un tempo corto of e por ta algo pa un tempo mas largo. No tur stress ta malo, p.e. den un situacion di peliger, stress ta prepara e curpa pa actua rapido pa sali for di peliger.
Stress constante y di termino largo por afecta bo salud. Bo curpa no ta ricibi e señal pa bay bek na funcionamento normal y ta keda den e estado di alerta. Esaki por stroba drumimento y e bon funcionamento di sistemanan inmunologico, cardiovascular, digestivo y reproductivo. Na termino largo stress por contribui na condicionan serio di salud manera problema di curason, presion halto, diabetes y problema mental manera depresion y ansiedad.
Tin diferente manera pa yuda maneha stress. Aki ta sigui algun conseho:
Conecta cu bo sernan keri. Papia cu bo yiunan, bo casa. Tuma contacto cu bo famia y/of amigonan.
Un otro manera di maneha stress ta siña aprecia locual bo tin: un famia cu bo ta stima, cuminda pa alimenta bo mes y bo famia, un dak riba bo cabes, dos pia pa cana y dos man pa traha. Cosnan chikito cu nos ta ‘take for granted’.
Un arma hopi efectivo contra stress ta actividad fisico. Eherecicio regular ta mehora bo confiansa propio, drecha bo beis, yuda bo relaha.
E curpa y mente humano mester di un pauza pa e por keda funciona bon, specialmente den e periodo aki, mey mey di un pandemia mundial y cu dianan di fiesta asercando! Ta importante pa nos para keto y calma nos mes regularmente. Un manera hopi efectivo ta pa haci un actividad di relahacion manera meditacion, yoga y practica mindfulness.
Un otro manera pa kita bo mente for di bo precupacionnan ta haci un hobby of siña algo nobo. E beneficionan ta grandi di kita bo pensamento y relaha pa un rato di tur locual ta pasando den bo bida y den mundo. Probecha di e diferente ideanan cu tin riba internet y siña algo nobo y/of traha bo mesun obra di arte.
Disfruta di naturalesa. Ta comproba cu pasando solamente 20 minuut den naturalesa e nivel di e hormonanan cu ta subi ora di stress (cortisol) ta baha. Cana, haci deporte of relaha den mondi, parke of beach pa 20-30 minuut pa brobecha di e beneficio.
Practicando e tipnan aki ta yuda pa bo por maneha bo stress y Boost bo defensa!


text:
CUERPO POLICIAL ARUBA TA INFORMA:
En conexion cu detencion di ciudadano Richi Danies y e otro personanan Cuerpo Policial kier a informa cu desde e inicio di e protesta di señor Danies mando di Cuerpo Policial tawata den consulta constantemente cu Seguridad Nacional y Centraal bureau Terrorismebestrijding, Veiligheid en Interpol (NCTVI) y a sigi nan consehonan.
Ayera CEA cu ta encarga cu e parti di seguridad di e edificionan di gobierno a bati alarma cu e situashon ta saliendo foi man ya cu a cuminsa set up tent na e sitio. E momento ey a tuma e decision manda coleganan na e sitio pa move e personanan . A pidinan pa kita e borchi, tentnan y banner for di caminda publico.
Cuerpo Policial a duna ordo na señor Danies y otronan pa kitanan y pa bay for di e sitio. Di cual ordo nan no a sigi y pa es motibo a wordo deteni y hiba warda pendiente di mas investigacion.


text: KRALENDIJK – Djaweps atardi alrededor di 5’or un aksidente di tráfiko entre 2 vehíkulo a tuma lugá den e bario di Hato na altura di e krusada Kaya Eindhoven i Kaya Den Haag. E aksidente aki a sosodé pa falta di dunamentu di preferensia. Despues di e impakto, un di e vehíkulonan a kore bai dal den un palu di lus i pa despues basha un kurá di kas abou. Loke a hala atenshon tabata un transformator grandi ku tabatin na e palu di lus ku milagrosamente no a bin abou i kai riba e vehíkulo. Pa motibu di e aksidente aki, bario di Hato kompletu tabata sin koriente for di den oranan di atardi te ku den oranan di mardugá di awe djabièrnè. Tur 2 vehíkulo envolví tabata tin hopi daño material. Shofùr di un di e vehíkulonan tabata keha di doló i pèrsonal di ambulans a presentá na e sitio pa un chekeo médiko. Habitantenan di e bario di Hato a bisa Radio Live99.9FM ku esaki ta e di tantisimo biaha ku tin aksidente ta sosodé na e krusadanan den e bario. Polis i CRS tabata na e sitio pa atendé ku e aksidente, mientras pèrsonal di WEB tabata rápido na e sitio pa repará e daño kousá na e palu di koriente.


text:
KRALENDIJK – Durante e enkuentro kaminda a papia riba puntonan kon pa bai atendé ku turista despues di pandemia di “Covid-19, a bini diferente punto dilanti. Ta trata di e asina yama “Tourism Recovery Plan”. Tin hende presente a menshoná ku hende lokal no ta logra mantené nan negoshi ku solamente e hende lokal. Pues si no tin turista nan negoshi no ta sobrebibí.
A bin ku e proposishon pa drecha kaminda pa bai “Seru Largu” tambe konosí pa Ser’i Montaña. Un bunita área, sinembargo no por yega na e sitio. E kaminda ta hopi deplorabel. Meskos dilanti “Mangazina di Rei” na entrada di Rincon. Un desaster pa move ku bus i stashoná pa e turista baha for di bus. Kosnan chikitu i simpel pa drecha, sinembargo ta papia hopi i no ta hasi nada.
Otro hende a bisa ku ta deseá turista di klase ku ta trese sèn, sinembargo mester tin kos di klase pa ofresé, sino nan no ta bini, te pa nan trese sèn. No tin wc na diferente sitio manera entre otro bichnan. No solamente turista ta hañ’é den nesesidat pa bai wc. E hende lokal tambe ta top’é ku e situashon i no por hasi nada otro ku no ta sea pishi òf pupu kantu di e playa òf poko den mondi.
Otro kos ku a keda menshoná ku no tin kontròl riba vehíkulo ku ta kore ku turista. Loke sí ta kontrolá ku regularidat ta taksistanan. Kua maneho esaki ta? Turista na diferente okashon ta baha for di barku i kai debí na e situashon na e sitio. No a hasi nada pa drecha esaki. Diputadonan aktual i di pasado ta na altura sinembargo no a sosodé nada pa mehorashon. Ta tuma hopi tempu pa haya un pèrmit pa yega idea pa por amplia un kompania pa mihó servisio pa e turista, tabata algun di e pregunta nan i remarke ku a bin dilanti durante e kombersashon.


text:
DEN HAAG – Miembro di Tweede Kamer Antje Diertens (D66) ta laga sa ku e ta kompadesé ku e habitantenan di e islanan karibense. “Mi mes ta mama. I e ora ei mi ta pensa: esta un desaster pa e mayornan aya, ku nan yunan ta aki na Hulanda.”
“E studiantenan no por bai e islanan bèk. I ta nèt den tempu asina bo ke pa tur hende ta huntu”, Diertens ta konta. “E ora ei m’a disidí, mi ta bai traha un mensahe di vidio pa tur hende na e islanan.
Mensahe di vidio pa e islanan karibense ku miembro di Kamer pa D66 Diertens a pone riba su social media
E miembro di Kamer ta bisa ku e ta sigui e desaroyonan na tur seis isla minusiosamente. Kiko e ta ripará? “Ku tin bia e hendenan ainda ta hopi pegá seka otro. Trata di realisá ku bo ta riba un isla den krísis. Aktualmente ta masha importante pa praktiká social distancing.”
“Tene distansha di un meter i mei di otro. No karisiá òf brasa, no duna man”, Diertens ta bisa. “Naturalmente esaki ta asina un kontradikshon den e karakter kaluroso i ta loke mi gusta asina tantu di e hendenan na e islanan. Pero, ta asina so nos por tene e kumbre di e kontaminashonnan abou.”
Parlamentarionan ta traha for di kas
Na Hulanda ta konsehá tur hende pa keda kas mas tantu posibel i evitá kontakto sosial. Tweede Kamer tambe ta habri limitá i a posponé hopi debate. Diertens aktualmente ta traha for di su apartamentu na Den Haag.
“Mi ta sali for di mi kama, kana algun meter kuadrá bai abou. Ei tin dashboard, hètfon i un televishon. Henter ora mi ta den grupo di whatsapp ta wak kiko ta pasando.”
‘No ta lubidá e islanan’
Diertens ta esun ku na nòmber di su partido D66 ta debatá ku otro partido si ta trata di e viro corona. “Henter dia mi ta den konferensha di vidio. Mi por sigurá bo: nos no ta lubidá riba e islanan. Den kada deliberashon spesial mi ta menta e islanan.
‘Den krísis ta un Reino tin’
“Komo parlamentario mi tin kontakto kontinuo tambe ku e polítikonan na e islanan. Mi ta traha tempu p’esaki”, segun Diertens. “Den tempu di krísis i desaster, bo ta mira ku nos tur ta un Reino; esei ta e bèrdat.”
Mi sa ku e islanan tin bon kontakto ku RIVM i ku ministerio di Asuntunan Interior i Relashonnan den Reino. Mi mes tambe ta komuniká kos pa BZK tokante e islanan. Asina nos ta tene otro na altura.”
‘Tuma esaki na serio, pero keda optimista’
“Loke mi ke duna tur hende na e islanan: tuma esaki na serio i trata di sigui e reglanan. No mir’é komo entremetimentu ora un hende kòrda bo ku bo mester tene distansha.”
“Pero loke ta importante tambe: trata di ta optimista. Den bida tambe bo mester por dil ku insertidumbre. Esaki tambe nos tur lo sali afó atrobe.”


text:
Montana
Montana (State of Montana) ta un di e sinkuenta (50) estadonan di e pais Estadonan Uni di Merka , i tin un poblashon di 967,440. E kapital di Montana ta Helena. E parti wést di e estado ta kubri dòr di varios kadena montañosa ku ta duna e estado aki su nomber dirigi for di e nomber spaño pa sero montaña.
Montana tin varios nomber, mayoria di nan inofficial. Por ehempel "The Treasure State"(pap.estado di tesoro) anto "Big Sky Country,"(pap.:pais ku shelu grandi). Tambe e tin varios slogan inkluendo "Land of the Shining Mountains,"(pap.terra di serunan brillante) anto mas recien, "The Last Best Place."(e delaster luga mihó. E estado ta e di 4 mas grandi den superficio i e di 44 den poblashon. P'esei e tin e di 3 desidat mas chikitu na estadonan Uni. Su ekonomia ta basá primeramente riba kuido di bestia, plantashon di trigo, crudo anto karbón den oeste i palú, turismo anto eskevashon di piedra na parti wést. Millones di turista pa aña ta bishita e parkenan di glacier national park i Yellowstone national park. Ku ta trese hopi turismo na e estado.
Geografia[editá | editá fuente]
Ku un area di tera di 381,087 km kuadrado, e estado ta e di 4 mas grandi den estadonan uni despues di Alaska,Teksas i California. E estado ta gréns na e pais di Canada na nort na parti oeste e ta gréns e estadonan di North Dakota anto South Dakota, na parti suit Wyoming i parti suitwést ta keda e estado di Idaho
E topografia di e estado ta hopi defersika, e ta di splits den 3 region, parti west i parti oeste. Montana ta konose pa su seronan den e region west ku ta pertenesé na e kadena montañosa di Rocky Mountains. Ongeveer 60% di e estado ta plat. Billings ta e siudat mas grandi di Montana.
Flora[editá | editá fuente]
Vegetasion di e estado ta inklui varios mata konifra. Mondi ta kubri ongeveer 25% di e estado su superficie.


text:
Boso a yega di tende di Spirometrie? Pues esei ta un nòmber chic pa analisis / tèst di funshon di pulmon. Ku e tipo di analisis/ investigashon aki bo pulmon na ta wordu midí.
Pakiko serka sierto hende nan e tèst di pulmon aki ta hopi esencial y importante?
Esei ta dèbi ku e tipo di tèst aki ta fasil pa diagnostica kon un persona su pulmon ta rekshona riba sierto rèmedi of tratamentu ora nan tin problema ku pulmon of ku nan ta kore e risico di tin problema ku nan pulmon nan den futuro.
Y lastu anja nan aki e tèst aki a bira hopi popular serka dòkter nan di dèporté.
Dikon?
Paso di e forma aki nan por hanja un miho bista riba kondishon di e pulmonnan di e deportistá nan.
Di kiko e tèst nan ta konsistí di dje ?
Y kiko ta pasa momentu di e tèst ariba menshona ei ?
Algun splikashon amplió pa boso ampliá boso konosementu.
E analisis ta kuminsa ku un investigashon di haltura y peso di e persona/pashènt.
Y despues bo tin ku hala rosea via di un tipo di koker special pa e tipo di envestigashon nan aki.
Y siguí ku halamentu dor di e koker ku algun tipo di remedi pa wak kon bo kurpa ta rekshona riba e un ke otro remedi nan.
Y mas o menos kada 15 minuut e tèst ta bolbe wordú ripití.
Y e obligashon y deber di e specialista ku konosementu ku ta hasiendo e tèst aki, ta pa e splika bo espesificamenté y detayadamenté tur e detayé nan rònd di e test / analisis konserní di bo pulmon nan.
Ata aki algun tip y konsego ku ta recomendabel pa bo tene kuenta kuné promé bo bai hasí e tèst di Spirometrie aki.
Sibo ta huza remedi di pulmon porehempel:
- Ventolin/ Salbutamol
- Seretide
- Symbicort
Ta recomendabel bo stòp e remedi nan ei 12 (diesdos) ora prome ku bo bai hasi e tèst di pulmon ei yamá spirometrie .Y si akaso pa un of otro motibu bo a hasi uzo tòg di un di e remedi nan ei, ta importante pa bo notificá e persona / specialistá ku lo bai hasi e analisis di bo pulmon nan.
Despues ku bo a kaba ku e investigashon di bo pulmon nan, bo por siguí normal ku bo remedi nan ku semper bo a huza si bo tabata tin problema kaba ku bo pulmon nan.
Kasi sigur boso ta puntra boso mes kwantu un tèst asina ta dura, pues esei ta depende di kada pashènt. Paso si durante di e tèst nan no surgí ningun komplikashon bo por konta riba un 15 pa 45 min di durashon.
Y despues di mas o menos un siman (7 dia di trabòw) bo por bai serka bo dokter di kas òf e specialista ku a hasi e petishon pa e envestigashon/ tèst.
Y den e mayoria di kaso ta wordu advisá pa bo traha un sita formal, di moda ku bo por hasi uzo di e maxsimo splikashon y detayé nan konserní na e tema di e investigashon di bo pulmon nan.
Ata aki algun punto nan ku ta importante pa bo tene kuenta kune momentu bo tin di bai hasi un ke otro tèst nan pa ku boso salud.
- Bai ku un edentifikashon di bo ku ta vigenté(validó), porèhèmpèl
- rijbewijs, paspoort ect .ect.
- Bo karchi di seguro.
- Sorú pa bo ta na tempu, sigur un 15 pa 20 minut prome, paso hopi bia tin un ke otro akto nan atministrativo ku tin ku tuma luga.
- No bebe bibida stèrki òf huma droga si bo tin ku bai labaratorio of hasi algun tèst paso tur e kos nan ariba menshona ei por stanká e situashon pa un resultadó korekto.
- Y na momentu di e analisis nan ta hopi importante pa bo prestá bon atenshon loke ku nan ta splika bo pa hasi.
- Y si akaso bo tin un ke otro problema ku e idioma òf komunikashon bai ku un hende ku por yuda bo kompronde ku mas fasilidat.
Enfin te aki nos artikulo, mi ta spera e tabata na boso agradó.


text:
Mirando notisia di e último dianan, ta komosifuera fundashon SMOC ta eksigí 75 mion florin di Isla i ta peligrá futuro di Isla. E notisianan akí ta leu for di bèrdat. SMOC ta informá loke ta e kaso eksaktamente.
SMOC TA UN DI E 26 DEMANDANTENAN DI 75 MION FLORIN
E kaso di 75 mion florin ta un kaso di e demandante prinsipal Stichting Humanitaire Zorg i demandantenan sekundario: SMOC i 24 habitante (4 ta hulandes europeo, 20 ta yu di Kòrsou), di kua mientrastantu 1 habitante a fayesé pa motibu di kanser.
KIKO SMOC TA?
SMOC ta un fundashon, lantá na 2003 ku tin un solo meta: airu limpi pa tur habitante bou di huma di Isla ku BOO. SMOC no ta pro seramentu di Isla. SMOC ta konsistí di boluntario ku no tin niun interes, ku no ke kumpra niun pida di tereno i ku tampoko no ta wòrdu pagá pa hasi e trabou boluntariamente. Sí, e redunan akí t’ei, pero nan no tin ningun base di bèrdat. SMOC ta yuda e habitantenan bou dje huma, bishitando, skuchando i dunando nan informashon i konseho. Direktiva di SMOC ta konsistí di hende profeshonal: un dòkter di kas, un ingeniero kímiko i un botikario. Ekspertonan riba tereno di refineria ta sostené SMOC, tur ta hasi esaki sin interes propio.
DIKON ISLA MESTER PAGA E BUT DI 75 MION FLORIN
Si Isla tin ku paga 75 mion florin, ta pasobra korte di apelashon na 2010 a dikta e but ei. But ku por imponé solamente si Isla ta emití mas dióksido di suafel ku ta pèrmití, netamente pasobra esaki ta masha dañino pa salubiridat. Isla ta na altura di esaki pa 8 aña kaba. Desde 2010 e emishon di dióksido di suafel akí no a mengua, al kontrali, el a subi, i eksperto a konstatá ku Isla a emití mas dióksido di suafel ku ta pèrmití. E demandentenan a disidí di tené Isla na e multa.
ISLA POR PAGA 75 MION FLORIN?
Korte a disidí ku e but ta 75 mion florin. Esaki ta un montante enorme, pero segun korte e no ta asina haltu ku e ta trese Isla den problema finansiero. Ta trata solamente un ganashi di Isla di algun dia òf siman. Ademas, e but su meta ta pa pèrkurá ku Isla ta hasi tur su esfuerso pa disminuí e emishon di dióksido di suafel. Esaki no a tuma lugá i e kehonan di e habitantenan a krese enormemente. SMOC no ta menasá funshonamente ni eksistensha di Isla.
KIKO TA BAI SOSODÉ KU E PLAKA KU ISLA MESTER PAGA?
Si Isla mester paga, fundashon SMOC lo risibí un kantidat di masoménos 2 mion florin. Pues, e otro demandentenan lo risibí sobrá, esta masoménos 72 mion florin. Ni un hende di SMOC lo risibí e plaka akí, sino e fundashon. Si SMOC ta risibí e plaka, SMOC lo utilisá kompletamente pa e úniko meta di SMOC: airu limpi. Por hasi esaki yudando e habitantenan bou dje huma, por ehèmpel ku èrko, ku limpiamentu di e shushi bèrdè, yudansa ku aporte médiko, pagamentu di remedi, etcetera. Si Isla tin ku kumpli ku e but, un notario lo prokurá ku e masoménos 2 mion florin ku SMOC komo un di e demandantenan lo risibí, ta kompletamente pa bienestar di e hendenan bibá rònt di Isla.
Pa konkluí: SMOC no ta interesá den plaka pa su boluntarionan, ni den su propio interes, ni den pida di terenobou di huma, ni den seramentu di Isla. Kada akusashon paresido dirigí na SMOC ta falsu, ta kalumnia.
Na nòmber di direktiva di SMOC,
Drs Peter van Leeuwen
Drs Arjan Linthorst
Wak abou pa figura di Dr. Erin Pulster!


text:
Parlamento di Kòrsou ta deseá e delegashon di Bówlen di Kòrsou (CUBOA) ku a sali ayera pa Guatemala tur klase di éksito durante nan partisipashon na e Torneo Internashonal “Campionato Concecabol”.
Parlamento di Kòrsou ta deseá e delegashon di Bówlen di Kòrsou (CUBOA) ku a sali ayera pa Guatemala tur klase di éksito durante nan partisipashon na e Torneo Internashonal “Campionato Concecabol”.
Campionato Concecabol por konta e aña aki ku 17 pais den Karibe i Latino Amérika ku nan partisipashon. E edat di e partisipantenan di Kòrsou ta varia entre 17 i 62 aña. Presidente di CUBOA sr. Giorgio Broos tambe a biaha ku e delegashon pa Guatemala.


text:
Santa Rosa cu Grandioso Mercado dia 27 di september na Carubbian Festical
“Santa Rosa cu otro grandioso mercado durante Carubbian Festival”
“Celebrando dia international di Turismo”
Diahuebs dia 27 di september, Santa Rosa lo ta presente unbiaha mas na Carubbian Festival na San Nicolas, e biaha aki en conexion cu e celebracion di dia di Turismo.
Grandioso Mini Mercado durante Curibbian Festival, 6 di September
Santa Rosa cu grandioso mini mercado durante Carubbian Festival
“Tentnan di cuminda crioyo a wordo masalmente bishita”
Diahuebs 6 di september Santa Rosa tabata presente pa prome biaha durante e celebracion di Carubbian Festival unda cu a duna bishitantenan e oportunidad di disfruta di platonan crioyo manera Santa Rosa su mercadonan ta conoci pe.
Recordatorio
Esaki ta un recordatorio na tur esnan interesa den compra di bestia cu tin varios bestianan chikito cu bo por pasa wak. Si bo tin cualkier pregunta bo por pasa libremente y cu gusto nos ta splicabo e proceso.
Sera conoci cu e Cabrito y Carnenan di Santa Rosa
Cabrito y Carne semper a forma un parti importante di cria di bestia na mundo, como tambe na Aruba. Ta existi e creencia cu e domesticacion di cabrito y carne a sosede mas o menos 10.000 aña prome cu Cristo, den e seronan di Asia. Nan ta wordo concidera un di e mamiferonan mas antiguo domestica tanto pa produccion di carni como lechi.
E cabritonan “crioyo” cu nos tin aki na Aruba, otro islanan y paisnan Latino Americano a wordo treci pa e prome colonisadornan Spaño cu a yega den e area aki.
Actualmente na Santa Rosa nos tin 3 diferente rasa di cabrito y 1 di carne, cual cada uno ta wordo usa pa un proposito diferente.


text:
Laurentien van Oranje a funda De Missing Chapter Foundation (MCF) na 2010; e fundacion tin como obhetivo contribui na solucion cu bista riba futuro pa asunto cu ta toca henter sociedad. MCF ta encurasha esunnan cu ta stipula maneho pa tuma na cuenta e perspectiva di mucha y adolescente. Pa logra esaki MCF ta inicia y facilita e proceso di dialogo y compromiso entre mucha, adolescente y esunnan cu ta stipula maneho.
De Missing Chapter Foundation a desaroya e programa Kids Council na Hulanda en colaboracion cu UNICEF, programa cu a introduci na Corsou y awor na Aruba.
AHATA a bira un di e pioneronan di Kids Council na Aruba na october 2015 hunto cu La Cabana Beach Resort and Casino, Renaissance Aruba Resort & Casino, Divi and Tamarijn Aruba All Inclusive Resort, Aruba Tourism Authority y Amsterdam Manor.
Pa e aña escolar 2016–2017, AHATA a cuminsa traha riba un proyecto nobo cu alumnonan di Scol Primario Kudawecha Klas 6-C. E pregunta dificil presenta na e alumnonan tabata “Con AHATA su Comision di Medio Ambiente por aumenta conscientisacion pa e importancia di reduci cantidad di consumo diario di productonan y saconan di plastic” sabiendo cu e ley di saco di plastic ta drenta na vigor na Januari 2017.
Como prome fase di e programa, dia 12 di November, e comision di medio ambiente di AHATA a ofrece un presentacion na e alumnonan di Klas 6C. Tur alumno tabata hopi entusiasma y cu yen gana pa siña mas over di e topico, pa asina nan por compronde mas riba dje y traha riba nan investigacion cual lo bira e di dos fase unda cu nan lo duna AHATA conseho y posibel solucionnan.
AHATA ta gradici Scol Primario Kudawecha, su alumnonan y docente Rene pa a ricibi nan cu curason habri. Ta un inmenso placer traha cu mucha di scol y siña di nan, alabes cu ta duna nan oportunidad di participa den asunto importante, caminda ta tende di nan y nan por expresa nan punto di bista.
Na September 1965 a funda Aruba Hotel Association y na 1987 a bira Aruba Hotel and Tourism Association (AHATA), cu awendia ta conta cu 90 compania miembro. Su miembresia ta varia for di hotelnan grandi, timeshare, operadornan di tours y companianan grandi y chikito den e sector. E rol primordial di AHATA ta pa proteha, dirigi y influencia e industria turistico di Aruba door di sigura cu sector publico ta aloca fondonan di “Room Tax” den forma apropia, ta inverti e suma aki efectivamente y ta ehecuta plannan di mercadeo den forma corecto pa aumenta “rev-par” y e suma cu cada turista ta gasta ora ta di bishita riba nos isla.


text:
DEN HAAG – Arkefly no tin pèrmit pa bula for di Eindhoven pa Aruba i Kòrsou. Buelo ku un riesgo mas haltu di trafikashon di droga por bula solamente via Schiphol, pasobra e aeropuerto aki tin sufisiente medida di seguridat. E medida ta na vigor pa buelonan pa Aruba, Boneiru, Kòrsou, Sint Maarten, Sürnam i Venezuela. Asina minister Ard van der Steur (Seguridat i Hustisia) ta skibi Tweede Kamer.
Eindhoven Airport a reakshoná desapuntá pa e desishon. “For di hopi reakshon positivo nos a komprondé ku tin hopi petishon pa e buelonan aki den e region.”
Arkefly tambe ta desapuntá. Segun Hans van de Velde, managing director di e kompania di aviashon, e problema ta mas fèrfelu ainda komo ku hopi kliente a buk e buelo kaba. E kompania lo oumentá e kantidat di buelonan for di Schiphol pa Aruba i Kòrsou sí.
Kambio di lei
Van der Steur ke adaptá e Lei di Aviashon pa asina buelonan ku un riesgo oumentá por baha solamente na aeropuerto ku sufisiente fasilidat di kontrolá. Esaki ta nifiká ku e buelonan ku riesgo haltu por baha solamente na Schiphol i no na aeropuerto regional. Van der Steur ta spera di por trata e lei e aña aki mes den Tweede Kamer.
Na 2001 Schiphol a introdusí e kòntròlnan 100 porshento pa gara gulido di bolita. E tempu ei buelo interkontinental tabata pasa solamente via Schiphol. Esaki a kambia. “E maneho di gabinete entretantu a bira di laga buelo di vakashon sali mas tantu posibel for di aeropuertonan regional”, e ministerio di Seguridat i Hustisia ta skibi. Pero segun e ministerio no ta e intenshon pa perhudiká e maneho aki.
Badabada
Anteriormente e aña aki tabatin badabada ora a resultá ku Arkefly ker a ofresé buelo via Eindhoven pa Aruba i Kòrsou. E amtenarnan di e tres ministerionan envolví ta kontra pa motibu di e medidanan di seguridat limitá na e aeropuerto di Eindhoven. Konseho munisipal di Eindhoven tampoko no ta masha entusiasmá.
Outor Pieter Hofmann


text:
Jenny cu ta un cliente di Favi ta expresa cu un garoti ta hopi importante pa un persona cu problema cu bista. 2 aña pasa Jenny a realisa un operacion di wowo. A puntra Jenny si ta sinti cu persona nan na Aruba ta respeta hende cu limitacion di bista, y Jenny a menciona algun persona si y otro no. Ta pidi pa e pueblo coopera cu un persona visualmente limita pa asina por facilita nan bida pasobra ya nan tin suficiente problema caba. si bo tin limitacion di wowo bishita e fundacion FAVI pa asina bo por ricibi ayudo nan necesario pa cu limitacion di wowo.
FAVI ta expresa cu dia 15 di october nan lo bay enfoca riba e uzo di garoti! E idea ta pa yuda y guia persona nan visualmente incapacita. FAVI su desea ta pa yuda nan bira mas independiente cu ta posibel y ta pidi cooperacion general di nos comunidad. Tambe FAVI ta expresa cu e infrastructura engeneral ta mehorando pa e persona nan Visualmente Incapacita pero tin hopi mas pa bay.
Un persona cu no ta mira no sa unsa un zebra pad ta. Ora un persona cu no por mira, pa e crusa caminda e lo lanta e garoti asina e conductor por sa cu e persona kier crusa caminda. No ta importa si e ta riba un zebrapad of no.


text:
Procurador-General di Ministerio Publico di Aruba, mr A. van Dam, y e hefe di Meldpunt (Meldpunt Ongebruikelijke Transacties) a firma un acuerdo riba 20 di oktober 2017. Di e manera ey, e acuerdo cu tabata existi caba entre Ministerio Publico y e Meldpunt, a keda renoba. E acuerdo nobo ta forma un bon base pa e añanan venidero, pa yega na cooperacion y intercambio di informacion mihor ainda entre Ministerio Publico y e Melpunt, na interes di preveni y bringa labamento di placa y financiamento di terorismo.
E enfoke penal riba bringa labamento di placa y financiamento di terorismo tin prioridad cerca Ministerio Publico, pasobra e ta di gran importancia pa e lucha contra tur tipo di forma di criminalidad serio, manera ondermijning, y e proteccion di mercado financiero-economico di Aruba. Un bon cooperacion cu e Meldpunt ta crucial pa Ministerio Publico. E informacion procedente di e Meldpunt ta di importancia decisivo ora di cuminza investigacionnan financiero-economico.
Pa ilustra e importancia den e lucha contra labamento di placa, Ministerio Publico a tuma e iniciativa pa traha integralmente den e Afpakteam cu Cuerpo Policial di Aruba, Aduana, Fiot (Fiscale inlichtingen- en opsporingsteam) di DIMP (Departamento di Impuesto), FIOD (Fiscale Inlichtingen- en Opsporingsdienst), Marechaussee (KMar), Kustwacht Steunpunt Aruba, Meldpunt y RST (Recherche Samenwerkingsteam). Crimen no mag di paga! Riba prome di maart 2017 Afpakteam a start sali. Ya a logra basta resultado.


text:
Na Hulandes e titulo ta ‘Schelpeneiland’. Biblioteca ta produci e buki pa tur mucha na Aruba, ta pesey ta percura pa e ta na 2 idioma. Asina por usa e buki na scol tambe. E buki ta bay pa tur scol particpante. Cu e apertura oficial di e Festival di buki pa mucha 2020 por haya e buki gratuitamente na tur libreria ora cumpra un buki pa mucha, tanten cu tin. Asina biblioteca ta percura pa mas mucha por haya e buki pa lesa. Naturalmente mucha por fia e buki tambe na biblioteca tambe. Tin storia pa mucha entre edad di 4 pa 12 aña.
Tur aña e festival tin un tema cu ta sirbi como inspiracion, e aña aki ‘Historia’ ta e guia pa lesamento. Muchanan por lesa 16 storia y poema di indian, historia di Paardenbaai, un storia di Maria Largo, un receta pa Keshi Yena, oro na Aruba, storia di Carnaval, Arte, kapel di Alto Vista y mucho mas. Ilustracion riba portada tambe ta di Elvis Tromp. Traduccion: Lilian Semeleer y Sophiene Maduro-Verhaegh


text:
Lesamento
Importancia di Lesamento
Lesamento ta importante pa cada ser humano. Lesamento ta contribui ampliamente na nos conocemento y desaroyo.
Un mucha cu ta lesa ta desaroya su idioma(nan) y conocemento di palabra, ortografia y gramatica. Lesamento di ficcion ta stimula e fantasia y ta siña e mucha empatia, pues e habilidad pa compronde y tene cuenta cu sentimento y emocion di otro. Lesamento ta desaroya concentracion, ta contribui na desaroyo social, pensamento critico y formacion di opinion.
Proyecto Promocion di Lesamento
Durante aña escolar 2013-2014, Departamento di Enseñansa Aruba (DEA) a lansa Proyecto Promocion di Lesamento den cuadro di e projectdossier “Voorzieningen Taalbeleid”, cu tabata un programa financia pa Fondo Desaroyo Aruba (FDA).
Proyecto Promocion di Lesamento a ehecuta diferente actividad manera guia y sosten na scol, capacitacion y informacion pa maestro y mayor.
A desaroya diferente material pa sostene (promocion di) lesamento manera e katernnan ‘Lesa cu placer’ pa tur maestro di scol preparatorio y scol basico y readers cu teoria y tip practico.
Festival di Buki pa Mucha
Na Aruba e prome edicion di e Siman di Buki pa Mucha a tuma luga na aña 1993. Un proyecto basa riba e Kinderboekenweek cu e meta pa stimula lesamento cerca tur mucha den comunidad. Durante un siman un grupo di autor di buki pa mucha, ilustrador y contadornan di storia ta bishita e scolnan preparatorio, basico y special riba nos isla, pa conta storia, pa papia tocante buki y pa stimula e muchanan pa lesa. Den cuadro di e tema di e festival ta produci tambe un Lespakket special pa scol.
Articulo
- 04-04-2019 – A “million word gap” for children who aren’t read to at home (The Ohio State University)
Noticia
- Festival di Buki pa Mucha: Tayer pa Maestro (9/15/2021)
- Podcast ‘Biba la Bieb’ (8/11/2021)
- Servicio Mediateca Escolar (3/12/2021)
- Coleccion digital di BNA a crece pa 30 mil items (3/12/2021)
- DEA ta publica mas buki digital na Papiamento (2/21/2021)
- Festival di Buki pa Mucha: Tempo di mi tempo (10/21/2020)
- Animacion digital pa mucha na Papiamento (5/27/2020)
- Lesando pa examen? (4/22/2020)
- Buki di Festival di Buki pa Mucha awo disponibel online (3/25/2020)
- Exposicion proyecto ArubABC (2/25/2020)
Info / Contact
DEA > Proyecto Idioma den EnseñansaScroll To Top


text: Yiunan di (ex-) detenido hopi biaha ta bira victima di erornan di nan mayornan. Por ehempel, no tin placa pa paga paña pa scol of pa paga e contribucion di scol. Door di esaki, e muchanan aki ta cay atras den nan estudio, ta demotiva y no ta wordo stimula bastante pa nan mayornan. E Samenwerkende Fondsen Cariben ta sostene un proyecto dirigi riba e alumonan y nan mayornan. E alumnonan ta haya extra guia y un contribucion pa nan pakete di scol. E mayornan ta wordo guia entre otro cu educacion y pa haya un trabou.


text:
Prueba di identificacion valido, sea cedula, paspoort y rijbewijs;
Papel di 5 florin no mas bieu cu 3 luna.
Papel di bon conducta
Descripcion
Esaki ta un prueba cu ta mustra cu bo conducta den pasado no ta un obstaculo pa por haci un tarea specifico of un trabou den comunidad. Ministerio Publico ta tira bista den registro di husticia y polis pa wak si den pasado bo a comete un acto castigabel. Si bo no tin un strafblad, e ora ey bo ta haya bo papel di bon conducta.
Unda pa pidi'e? / Mas informacion na
Via e website di Ministerio Publico (Openbaar Ministerie).
Kico mi tin di hiba cu mi?
Prueba di identificacion valido, sea cedula, paspoort y rijbewijs;
Kico ta e condicionnan?
- Bo mester tin nacionalidad Hulandes
- Bo mester ta inscribi na Censo/Registro Civil
- Bo no mester tin strafblad
Un persona ta haya un papel di bon conducta solamente si for di investigacion tocante su conducta a resulta cu no tin nada contra e persona aki.
Cuanto e ta costa?
Pa e papel di bon conducta mester paga Awg. 40,-
Cuanto tempo ta dura pa hay'e?
2 siman


text:
Actualmente Aruba ta den e situacion mas critico di su historia, tanto riba tereno financiero, economico, social, siguridad, democratico y moral, debi na 8 aña di mal gobernacion di e gobierno actual di Mike Eman/AVP. Hendrik Tevreden su focus ta en particular riba e aspecto mas dramatico di nos pais, cu ta nos situacion social economico: pobresa.
Pobresa a aumenta drasticamente na Aruba, segun e rapportnan di e ultimo añanan di Departamento di Asuntonan Social, Banco Central y IMF, unda ta specifica tocante pobresa di material, mental y social-cultural.
Pobresa material
E pobresa material ta un consecuencia principalmente door di e inmigracion masal mal planifica y mal maneha cu a tuma luga den e añanan 90, na un manera mucho rapido. Consecuentemente Aruba a transforma den un lapso di tempo cortico, den un di e paisnan cu menos bienestar, pa loke ta trata standard di bida, ya cu esaki a cay hopi. Den un lapso di tempo corto, Aruba a cay den un situacion social economico, unda alrededor di 70% di e forsa laboral a bira uno di salario minimo, mientras e clase mediano, cu ta riba Afl.3000,-pa luna, a cay te 30% di e mercado laboral. E desaroyo aki, plus e aumento di e desempleo, ta debi na ceramento di e refineria y e bahamento di entrada di turismo, segun e cifranan di Banco Central y e reduccion di comercio y horeca, cu a conduci na un caida drastico di e averahe di forsa di compra na Aruba, cu te hasta un crecemento di e pobresa menciona.
Standard di bida
E grupo di 70% di salario minimo, apenas por tene cabes riba awa, pasobra e montante di “Bestaansminimum” ta mas halto cu e salario minimo, segun Centraal Bureau Statistiek. Tambe e standard di bida di e 30% clase mediano a baha, door di e aumento explosivo di costo di bida na Aruba. E costo di bida halto na Aruba, e aumento di desempleo y e pobresa material, tambe ta causa pobresa mental, di cual entre otro, ilegalidad, criminalidad, adiccion di droga-alcohol y gambling, depresion mental y tambe pobresa social cultural manera “vervreemding” den comunidad, aumento di divorcio, drop-outs na scol, e problemanan hubenil manera formacion di gang y otro desviacion di e normanan comun.
Plan HO.PE
Segun e rapportnan di Sociale Zaken, e desempleo hubenil y e fenomeno di embaraso hubenil a aumenta na un forma espantoso. Hendrik Tevreden y MEP kier presenta como solucion pa e situacion social economico y e consecuencianan serio, e Plan HO.PE, cu ta para pa Horizonte – Perspectiva. Nucleo di e plan aki, ta pa dentro di 20 aña, converti un parti di e grupo di salario minimo pa e grupo di clase mediano, via ‘vakopleiding’, coaching, guia y ‘herplaatsing’. E porcentahe di 70%, realisticamente dentro di 20 aña mester reducie pa 40%, mientras e grupo di clase mediano di 30 %, via creacion di e cuponan di trabou mediano, mester aumenta pa 50%. Consecuentemente e forsa di compra averahe na Aruba ta aumenta y e pobresa material y e problemanan financiero den comunidad por remedia substancialmente.
Pa aumenta e cantidad di cupo di trabou mediano, por pensa den direccion di stimula y aumenta e cantidad di maestro. Ademas haciendo esaki, ta reduci e cantidad di alumno den klas, kiermen mas atencion pa alumno, mas motivacion pa tanto maestro y alumno, miho calidad di enseñansa, mas continuacion di estudio, mas graduado, menos drop-outs. Tambe den sector di medio ambiente y reciclahe por crea mas cupo mediano pa nos alumnonan tecnico di EPI y tecniconan mas avansa.
Mas cupo di trabao y miho pago
Pa e sectornan di control manera Polis, Kustwacht, Douane, Siguridad Turistico, siguridad den enseñansa, inspector laboral y economico, ta existi e necesidad pa mas personal. Pa esaki por haci un ‘omscholing’ di e ambtenaarnan selecta, pa ocupa e funcionnan di control hasta miho paga cu nan salario actual. Mas empresa chikito y mediano den sector priva tambe lo crea mas cupo di trabou di clase mediano. Pa e plan aki di crea mas cupo di trabou di clase mediano, naturalmente enseñansa, ‘omscholing’, e cursonan vocacional, training y coaching lo hunga un rol central. Como tal, mester haci un inversion mas grandi y focus riba enseñansa, ‘omscholing’, vocacional training y formacion. E Banco di Desaroyo, cu MEP a anuncia caba, ora nos ta den gobierno, lo por financia tanto e proyectonan y e plan pa crea e cuponan di trabou di clase mediano.
Crechenan di gobierno
Un otro Plan cu Hendrik Tevreden kier presenta pa combati en particular e pobresa social cultural y mental , ta pa lanta e crechenan di gobierno. E ultimo 2 decadanan a crece un problema grandi na Aruba, cu ta ‘Kinderopvang’. Door di e aumento rapido y fuerte di e grupo di salario minimo plus e aumento drastico di e costo di bida na Aruba, un fenomeno grandi a nace, unda cu tanto mama y tata di e famia mester traha, pa por sobrevivi financieramente. Como tal e necesidad pa cuido di e yiunan a bira grandi tambe, pero pa hopi di e grupo di salario minimo, e crechenan particular no ta pagabel mas. Ademas Trai Merdia tambe ta caro pa nan y tambe por acomoda un cantidad limita di mucha den nan programa.
E crechenan di gobierno ta bira pagabel pa un y tur, tanto p’e hende muhe casa como e mamanan soltera, cu kier traha, pero cu no tin ‘opvang’ pa nan yiunan. E crechenan di gobierno ta un solucion, pasobra asina mas hende muhe por participa den mercado laboral. Den e crechenan di gobierno lo tin como trahado di creche, cu ta specialmente prepara p’esaki, bou di guia di e trahadornan social selecta. E crechenan ta diseña pa acomoda diferente edad di mucha y nan necesidadnan. Tambe e crechenan lo tin un seccion di siguridad, cu den cierto forma ta genera nan propio fondo y un cooperacion cu e consultorionan medico pa e muchanan, cu MEP lo crea. Cu e crechenan di gobierno, no solamente e problema financiero di ‘kinderopvang’ ta soluciona, pero tambe e asina yama “grijze circuit”, cu ta un ‘opvang’ di mucha door di e forsanan no profesional, manera cierto familiar, bisiña etc. y cu ta causa otro problema, cu por evita.
E Plan HO.PE y e crechenan di gobierno ta 2 ‘speerpunt’ di e vision di Hendrik Tevreden, banda di e otro aspectonan den salubridad social, manera adiccion y cuido social, den cual e tin experencia di trabou caba pa mas di un decada. Cu sosten di Aruba hunto nos ta bay pa e cambio, pa un Aruba socialmente fuerte!


text:
Naturalmente den haf di Rotterdam
ROTTERDAM.-outoridatnan ulandes a informa awe ku nan a konfiská e kargamentu di mas grandi di droga, esta kokaina, den historia di haf di Rotterdam. Ta trata di un kargamentu total di 4022 kilo di kokaina ku tin un balor riba kaya di mas ku 300 mion euro. A haña e droga den kònteiner prosedente for di Sürnam ku tabata kargá ku palu. E kònteiner tabata destiná un pais na Polonia.
Den último dianan outoridatnan ta masha aktivo ku nan akshonnan i a konfiská basta droga i a realisá vários detenshon. E siman aki polisnan a skapa 9 hòmber ku tabata será den un kònteiner. Parse ku e hòmbernan mes a yama pa pidi yudansa di polis despues ku nan tabata será den un kònteiner pendiente pa Sali riba tereno di haf pa kue droga ku a yega den otro kargamentunan, pero di un manera òf otro e porta di e kònteiner a lòk i e hòmbernan a spanta pensando ku oksígeno por kaba den e kònteiner i tur lo sofoká i muri. Resientemente a detené un hóben di apénas 14 aña ku tabata partisipá huntu ku e gruponan ku ta saka droga for di kònteinernan.
Aña pasá a konfiská alrededor di 40.000 kilo di kokaina den haf di Rotterdam i e aña promé a konfiská alrededor di 30.000 kilo.


text:
Durante e reunion di 28 di januari 2021 y despues di a revisa e dato economico y monetario mas recien, e Comite di Maneho Monetario (CMM)[1] di Banco Central di Aruba (BCA) a dicidi pa mantene e porcentahe actual di e tasa di e “reserve requirement” (reserva rekeri) na 7,0 porciento.
E tasa di e reserva rekeri t’e cantidad minimo di reserva cu banconan comercial mester mantene na BCA y ta igual na 7,0 porciento di nan obligacionnan cu ta vence den menos di 2 aña. A considera e siguiente informacion y analisis pa yega n’e decision aki.
Reservanan internacional
E reservanan internacional (incluyendo e diferencia di revaluacion di oro y reserva di divisa) a aumenta cu Afl. 428,6 miyon te cu y incluyendo 31 di december 2020, compara cu fin di december 2019.
E aumento aki tabata debi na un bahada den importacion causa pa menos demanda di turismo y local, fiansa di Gobierno ricibi for di exterior, medidanan di divisa tuma dor di BCA y revaluacion di e reserva di oro di BCA causa pa subida den prijs di oro riba mercado internacional.
Reservanan oficial di divisa a nota un subida di Afl. 423,1 miyon. Consecuentemente, e reservanan oficial y e reservanan internacional a crece te na, respectivamente, Afl. 2.207,9 miyon y Afl. 2.356,6 miyon na final di december 2020.
Di e manera aki e nivel di reservanan a keda adecua ora di compara nan cu e nivel critico di 3 luna di pago registra ariba cuenta coriente y e metrico di ARA di IMF.
Desaroyonan den credito
Na december 2020, credito total a baha cu Afl. 50,6 miyon of 1,3 porciento, compara cu fin di 2019. Esaki tabata relaciona principalmente cu e componente “otro”, cu a nota un caida di Afl. 59,2 miyon (-10,3 porciento), dor cu bono di Gobierno manteni den portofolio di banconan comercial a vence. Contrariamente, e componente “fiansa na individuonan” a contribui positivamente n’e credito total (+Afl. 18,6 miyon/+1,0 porciento), principalmente dor di fiansa pa hipoteca di cas.
E componente “fiansa na empresa” a baha cu Afl. 10,1 miyon (-0,7 porciento), cu t’e resultado di un demanda mas abou pa credito riba cuentanan coriente.
Inflacion
Inflacion, basa riba CPI, tabata 2,7 porciento mas abou na november 2020 compara cu e mesun luna di e aña anterior (Grafico 2). Esaki tabata primordialmente causa pa prijs mas abou di gasolin y un reduccion den tarifa di coriente. E promedio di inflacion di 12 luna a baha te na -0,8 porciento na november 2020, compara cu e nivel halto di 4,3 porciento registra na juni 2019.
E promedio di inflacion di 12 luna, excluiendo e componentenan di energia y cuminda, tabata 0,4 porciento na november 2020.
Likides prudencial E likides prudencial di e banconan comercial (33,0 porciento), cual ta midi e cantidad di activo likido compara cu e activo total netto di e banconan comercial, a keda na un nivel comfortabel den november 2020, compara cu e likides minimo rekeri di 15,0 porciento.


text:
EVENTO DI BANDERA PA METANAN MUNDIAL PA UN DESAROYO SOSTENIBLE
Hunto pa e SDGs
25 di september, paisnan rond mundo ta celebra e prome lustro di e Metanan Mundial pa un Desaroyo Sostenible (SDGs). Na Aruba tambe e bandera di SDGs ta wordo hisa conhuntamente y den solidaridad cu otro paisnan rond mundo. Aruba tambe ta para keto na e importancia di e agenda 2030 di Nacionan Uni y e Metanan Mundial pa Desaroyo Sostenible (SDGs).
Prome Minister Evelyn Wever-Croes pa e ocacion aki a manda palabranan di saludo y felicitacion via un video enfatisando cu pa Aruba tambe e Metanan Mundial pa un Desaroyo Sostenible ta un prioridad. Den Aruba su plan di Gobernacion, henter coalicion a compromete su mes na implementa e SDGs. Asina tambe, un biaha mas Gobierno a demostra su compromiso na e SDGs na inicio di Gobernacion ora cu na januari 2018 a reinstala e comision di SDGs cu ta encarga pa duna direccion strategico y implementa e metanan di desaroyo sostenible na Aruba.
E Evento di Bandera pa Metanan Mundial pa un Desaroyo Sostenible ta tuma luga diabierna 25 di september. Mundo henter por mira e saludo y felicitacion di Prome Minister Evelyn Wever-Croes poniendo Aruba den un luz positivo mei mei di un crisis cu ta afectando henter mundo. Mandatarionan di diferente pais ta participa na e evento importante aki.
Dilanti di Bestuurskantoor tin un banner di SDGs. Gobierno di Aruba ta invita pueblo di Aruba pa pasa saca potret pa asina por keda cu un recuerdo bunita di e ocacion importante aki na unda cu SDGs ta cumpli nan di 5 aniversario.


text:
- Un prueba di identidad valido (paspoort, cedula of rijbewijs);
- mapa di construccion/situatieplan (original y copia) cu stempel di e seccion Bouw en Woning Toezicht di DOW (unda ta menciona cu e ta aproba/goedgekeurd y/of nr. di cas);si bo ta pidi nr. di cas pa otro persona, bo mester tin su autorisacion (machtiging);
- tambe mester trece un copia di e persona su prueba di identidad valido;
- un controlado di Oficina di Censo y Registro Civil lo haci un control na e cas/sitio.
Number di cas
Descripcion
Bo tin mester di un number di cas pa bo cas nobo? Bo por pidi esaki na Oficina di Censo/Registro Civil.
Unda pa pidi'e? / Mas informacion na
Na loket di Oficina di Censo y Registro Civil.
Kico mi tin di hiba cu mi?
Kico ta e condicionnan?
E cas pa cua bo kier pidi un number di cas, mester ta construi te na ringblak
Cuanto e ta costa?
No tin gasto envolvi
Cuanto tempo ta dura pa hay'e?
Si tur cos ta den orden, por pasa busca e carta di nr. di cas na oficina principal na Schoolstraat 2


text:
Fin di siman tur candidato di partido MEP tabata den Hooiberg y Seroe Biento, y e recepcion tabata hopi bon. Tabata tin mas di 100 campanjadornan hunto cu e candidatonan presente na e ocasion aki, y hunto nan a bishita como 1000 cas.
E recepcion tabata hopi bon, y por nota cu Hooijberg y Seroe Biento tambe ta cla p’e cambio. Nan tambe ta realisa cu e gobierno actual a causa hopi daño na nos pais, cu promesanan falso.
Nan tambe ta realisa cu nos yiunan no por bai paga e cuenta di e mal gobernacion, y cu mester cambia rumbo di nos pais.
Lider y candidatonan di MEP trahando duro pa hiba e mensahe di cambio, cu ta cai den bon tera serca cuidadanonan


text:
ORANJESTAD, Aruba: Den e lunanan di horcan a bira hopi calor na Aruba y N.V. Elmar a tuma nota di e situacion aki. Esaki ta debi cu e horcannan den region ta bay cu e biento, mientras cu e solo ta keda fuerte cu e biento ta bay cu e calor.
Como consecuencia esaki a bin cun’e pe lunanan di Augustus y September, unda cu tabata hopi calor y door di esaki hopi hende a haci mas uzo di airco. Ta importante pa sa cu un airco den un ambiente calor ta gasta mas coriente cu ora e temperatura ta menos. Un airco cu ta traha 24 ora, ta haci uzo di mas coriente cu un airco cu ta traha 8 pa 10 ora so.
Riba e recibonan di luna di Juli N.V. Elmar a tuma nota cu hopi hende a uza mas coriente cu normal. Nos di N.V. Elmar ta premira cu pa Augustus y September esaki ta bay ta mas.
N.V. Elmar kier a informa pueblo pa tene cuenta cu e temperatura ta hunga un rol grandi den e consumo di coriente y pa uza esaki mas eficiente cu ta posibel.


text:
Aruba International Half Marathon 2020
IBiSA su careda tradicional ‘Aruba International Half Marathon 2020’ cu mester a tuma lugar dia 25 di maart di e aña aki a wordo posponi pa motibo di e pandemia di COVID 19. Despues cu e ‘shelter in place’ no tabata na vigor mas IBiSA a cuminsa cu preparacion pa sigui cu e careda cu e aña aki lo ta di 35 edicion. IBiSA a propone un fecha den september pero mirando e ultimo acontecimento a tuma decision pa pospone AIHM 2020 te un proximo aviso.
IBiSA la lamenta cualkier incombenencia.
Management Team
IBiSA


text:
Jennifer Arends-Reyes (AVP):
A atende e conferencia virtual mas importante di aña pa e industria di Turismo Crucero
A compronde for di parlamentaria Jennifer Arends-Reyes cu tur aña tin un conferencia grandi mas tanto na Fort-Lauderdale caminda tur region di destinacion turistico ta topa pa scucha y delibera kiko ta e ‘State of the Global Cruise industry’.
Pa varios aña sra Arends-Reyes, como presidente di comision di Turismo a atende y network den e conferencia importante aki caminda cu semper Aruba ta ser mira como un destinacion cu ta masha gusta. Eynan tur e CEOs di e linea cruceronan di mas grandi ta topa, manera Norwegian Cruise Line Holdings, Royal Caribbean Group, Carnival Corporation & PLC, MSC Cruises como panelista pa discuti y comparti diferente punto di enfoke pa e aña.
Desde cu mundo a ser confrota cu un pandemia cu a impacta tur economia negativamente e industria crucero a bai practicamente plat pero no a para keto basicamente tur linea crucero y tur e destinacionan ta invertiendo den upgrade nan servicio y pa pone extra enfoke ariba hygiena y salud di e turistanan y comunidad local di cada destinacion. E aña aki Seatrade Cruise Global no a tene e conferencia grandi aki cu mas cu 3 mil participante fysicamente pero a tene tur nan sesionan virtualmente y e networking tambe a pasa virtualmente. Tur destinacion mester a bolbe profila nan mes y conta con prepara nan ta pa ricibi turismo crucero na momento cu e region yega na un acuerdo pa tur e destinacionan den e itenirario ta prepara y cla pa ricibi cantidadnan grandi di turista crucero.
A papia den e session di Caribe cu tur destinacion mester ta prepara y tin nan maneho pa cu clearance y testing cu tin hopi similaridad na e apertura di e frontera aereo. Ki dia di berdad lo cuminsa restart di berdad despues di november 2020 ta depende con liher por yega na purba baha e casonan local na cada destinacion y yega na acuerdonan conhuntu pa cada ruta di e itenirario. E industria crucero global tin entre 50 pa 100 mil barco cu lo mester por restart cu of sin vacuna disponibel aunque ta comprende cu e situacion y plan cada biaha mester ser ahusta. Caribe ta un di e rutanan mas popular y ta keda na Aruba como destinacion y tambe tur stakeholders incluyendo tour operatornan pa tambe adapta un poco pa asina por keda garantisa un experiencia placentero y sigur den un temporada di pandemia pa yama bon bini na e turismo crucero. E restart lo por tarda un poco y ta premira cu lo por aumenta den cantidad gradualmente na momento cu cuminsa, pero como un destinacion popular nos mester ta bon prepara sra Arends-Reyes ta termina bisando.


text:
Na Aruba por tuma nota cu algun restaurant ta propaganda cierto pisca y otro especie marino cu ta prohibi.
Tambe ta conoci cu na otro paisnan, entre otro Vietnam, tin criaderonan di especie protegi den naturalesa, specialmente pa haci comercio. Aki na Aruba nos ta importa pisca cria den criadero, entre otro grouper, gutu, calco y kreeft y tambe tilapia.
Na e seccion di Inspeccion di Departamento di Naturalesa y Medio Ambiente (DNM), via InfrAruba, a yega keho riba menu di restaurant cu ta ofrece entre otro Gutu (Parrot fish). T’ asina cu tin acuerdonan internacional, di cual Aruba ta forma parti, cu ta prohibi pesca y comercialisacion di cierto pisca y otro especie di lama. Banda di esey Aruba conoce su mesun lista di especie protegi. Por menciona entre otro kreeft, calco, gutu, djukfes y jacupeper ta cay bou di e especienan protegi na Aruba.
Kehonan ta drenta di restaurantnan cu lo tin un of otro especie prohibi riba nan menu. Una bes e keho drenta, seccion di Inspeccon di DNM ta haci e inspeccion necesario pa haya e procedencia di e especie riba e menu. Si un delito a keda cometi lo tin e sancionnan corespondiente.
Hopi biaha tin critica riba e prohibicion tanto internacional, como nacional. Esaki ta pasa tur caminda rond di mundo. Paisnan ta bira mas consciente di e hecho cu e consumo halto di cierto especie ta pone e especie na peliger di extincion. Aki na Aruba nos ta corda e prohibicion riba jaagmento riba yuwana, cu tambe a haya hopi critica. Awo tin e prohibicion di pesca riba cierto especie marino cu ta haya critica, e.o. e gutu, djukfes y jacupeper. E especienan aki ta masha gusta mes pa nos hendenan. E prohibicion no ta bin sin mas; sea e prohibicion ta na un nivel mundial, regional of local. Segun e importancia ecologico ta introduci e prohibicion.
Tin especie cu ta sumamente importante den nos naturalesa, no solamente pa consumo pa ser humano, pero tambe pa otro factornan den nos medio ambiente. Por ehempel e gutu ta importante pa mantene e coralnan limpi y na bida door cu e gutu ta come e alganan cu ta crece riba e coral y despues e ta excreta (pupu) parti di e coral como santo blanco y ta crea nos beachnan.
Cada especie tin su lugar den e circulo di bida y tambe pa sostene nos naturalesa y medio ambiente. Ora nos reduci cantidad di cierto especie drasticamente nos ta bay wak un desekilibrio cu tur e risiconan envolvi.
Tin diferente opcion pa conserva e especienan. Un di nan ta proteha e especienan riba nan mes. Un otro ta door di proteha e habitat unda nan ta biba, come, pone webo of trece nan yiu na mundo. Un otro ta door di criadero profesional. Kisas mescos cu na otro paisnan, na Aruba nos mester bira creativo y cuminsa bin cu criaderonan pa asina haci negoshi cu e especienan prohibi y asina evita cu ta saca nan for di naturalesa. E bashi cu e prohibicion aki ta laga riba mercado ta duna un bon oportunidad pa e negoshi di criadero. Di e forma ey nos hendenan por sigui disfruta di nan plato faborito sin haci daño na nos medio ambiente. Tambe nos lo por sigui ofrece e turistanan producto local sin mester di importa. Importante aki ta tambe cu e calidad di e producto ta keda den nos man.
Door di proteccion di e especienan ta duna local y turista e chens pa wak nan den nos lama pa hopi mas tempo.
E potret di e Gutu –Spotlight Parrotfish ta cortesia di Jads Dive Center (Colony, San Nicolas).


text:
WILLEMSTAD – “E islanan di Antia anterior ta muchu chikitu pa nan mes lanta un klínika ‘tbs’ òf un prizòn hubenil.” Asina bosero Norman Serphos di Ministerio Públiko ta bisa.
Serphos ta reakshoná riba e intrankilidat ku a surgi na Bandabou despues ku Jamel Lomp a sali liber; un hòmber sikótiko ku segun wes mester di un aña mas di tratamentu. Pero niun hende na Kòrsou no ke trat’é i awor e ta liber i bèk na Tera Pretu.
E bario ta babuká. “I espesialmente ku miedu”, Etty Akasio ta bisa. “Nos tin miedu pasobra e hòmber aki ta kapas di hasi tur kos.”E por sa pasobra Jamel a ataká su kasá Ashwin ku machete na desèmber. “Pasobra el a mira via un satélite ku mi kasá a hòrta kos for di su outo. Jamel ta loko.”
Aviso
E ta pará ku un otro bisiña, Gerda Brands, serka e kas kimá di Jamel. “Dos siman pasá bario a kima e kas pa duna e bisiña sikótiko un aviso”, e ta bisa. Gerda a kaba di tene un korespondensia amplio ku Ministerio Públiko pa evitá ku Jamel ta bini bèk den komunidat sin tratamentu. A rekurí na Defensor di pueblo tambe, te ainda sin resultado.
“El a kaba di sinta su kastigu i p’esei nos no por ten’é mas largu”, Norman Serphos ta bisa. “E último parti di su kastigu, atmishon den un hòspital sikiátriko, ta bou di guia di Reclassering. Nan a ofres’é na klínika Capriles, e úniko instansha ku por trat’é na Kòrsou. I ta einan e problema ta sinta, segun Serphos. “Capriles no ke atmitié pasobra e ta muchu peligroso.”
Seguridat
“Nos tin un problema, sigur nos tin un problema”, direktor Waldi Oostburg di klínika Capriles ta atmití. “No ta ku nos no ke trat’é, ta trata di seguridat. Nos ta un klínika sikiátriko general, nos no ta un klínika ‘tbs’ òf un klínika forénsiko. Nos no ta ekipá pa esaki.”
“Ministerio Públiko ta pará ku lomba kontra muraya. “Nos no por ten’é, no tin título p’esaki. Capriles no tin deber di atmishon, nan por nenga hende pa motibunan di seguridat. I Reclassering no por guia nada si no atmitié.”
Konsterná
Gerda ta sakudí kabes: “Gobièrnu a laga nos na kaya masha tantu mes. Mi ta masha desapuntá. Mi ta konsterná pa e estupides di esaki.” E bario tampoko no ta komprondé pakiko ta duna un kastigu si, pero no ta ehekut’é.
Serphos ta komprondé esaki pero Kòrsou ta muchu chikitu i tin muchu poko kaso asina pa krea un infrastruktura pa nan. P’esei for di OM a proponé pa regla esaki federalmente. Huntu ku islanan BES, Sint Maarten i Aruba. Un klínika ‘tbs’ na Kòrsou, un prizòn hubenil na Sint Maarten i – mi ta menta algu – un prizòn sikiátriko na Boneiru. Ta solamente si nos koperá nos por solushoná e problema aki.”
Outor Dick Drayer


text:
Dama security den un forma grosero y inacceptable a core cu nos colaborador for di e sitio!
Dialuna atardi a drenta informe di un peticion pa polis intermedia den un asunto na Tierra del Sol, mesora a dirigi un patruya na e sitio. Na yegada di e patruya nan a intermedia den e asunto pero e situacion a bolter unda cu detencion a cay. Mucho informacion nos no a logra ricibi ya cu un dama fungiendo como security a core cu nos colaborador for di e sitio na mal ordo comosifuera ta cacho nos ta. Ni siquiera por a duna nos un chance pa puntra nada y for di leu mustrando cu nos colaborador mester a sali for di e propiedad. Semper nos a cumpli cabalmente cu Tierra del Sol cu tur nan comunicadonan y invitacionnan pa cubri eventonan, na diferente ocasion nos a bay cubri susesonan na Tierra del Sol sin ningun restriccion semper prensa por a drenta na cualkier momento hasta tempo cu e pareha real tabata hospedando eynan. Nos no sa si ta maneho nobo esaki ta of no pero esaki no ta nada bon. Na diferente biaha nos colaborador mes a bay come cu su casa y yiunan na e sitio pero cu actitudnan asina no ta acceptable. Den transcurso di dia lo tuma contacto cu gerencia di Tierra del Sol pa saca afor e motibo y pakiko e forma desproporcional di actua riba un persona di prensa. Pa locual ta e suseso y e motibo di detencion mes nos a tuma contacto cu vocero policial pero te oranan laat no a logra haya nada di esaki.
Esaki ta e dama security cu a saca nos colaborador den mal forma for di Tierra del Sol


text:
ORANJESTAD, Aruba: E ganado(nan) di e suma miyonario, di Afl. 2.450.000,-di Mini Mega cu su Mega Plus, di dia 27 di juni, ta conoci! E premio a wordo gana door di Hilario C. y un grupo di amigo, entre otro coleganan di matutino Diario, cu semper ta cumpra nan ticketnan den grupo. Algun a inverti solamente 5 florin, y otronan 7 florin. Pues nan mes lo bay sortia ken ta haya ki suma. Un cos ta sigur, cada un ta hopi contento cu nan bunita premio.
E numbernan ganado tabata 02-03-19-22 Mega Ball 06 y e ticket ganado a wordo cumpra na Hey You Lottery, na Noord.
Lotto ta sumamente contento di a parti e premio record miyonario di Afl. 3.700.000,- entre Vladimir S. y Hilario C. & Friends.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Geplaatst op 16 December 2020 dor di Ministerio Hustisia
WILLEMSTAD- Kuerpo Polisial di Kòrsou, konosí komo Korps Politie Curaçao (KPC), den kolaborashon ku Curaçao Airport Holding (CAH), a kulminá un proseso di 4 aña pa oumentá seguridat di frontera na aeropuerto. Riba 16 di desèmber 2020, despues di un aña kompletu di tèst mei mei di e Pandemia mundial COVID-19, ta lansá ofisialmente den produkshon i ta bibu e asina yamá Advanced Passenger Information System (APIS).
APIS ta un sistema avansá di informashon di pasahero. CAH a inisiá ku implementashon di APIS despues di konsiderá e importansia di seguridat di pais Kòrsou i su aeropuerto. APIS ta pèrmití personal di Imigrashon risibí informashon delantá. E ta fasilitá outoridatnan hudisial pa kondusí chekeo di tur informashon relevante promé ku yegada di un avion.
Suministrashon di e informashon aki delantá ta laga e pasaheronan eksperensiá un proseso mas rápido na bali i na e portalnan elektróniko di seguridat di frontera konosí komo eGates. Di e forma aki ta krea un situashon ku ta benefisia tur partido. E pasaheronan tin benefisio direkto di e oumento di seguridat i tempu di proseso mas rápido ora Imigrashon atendé pasaheronan na yegada. Ku e informashon aki, Imigrashon i henter e sistema hudisial ta prepará i ta mihó ekipá pa monitoriá biahe di pasaheronan i garantisá seguridat di nos frontera.
Kompanianan di aviashon ku ta bula pa i di Kòrsou ta obligá legalmente pa kumpli ku e regulashonnan di APIS. KPC Imigrashon i Ministerio di Hustisia ta monitoriá e kumplimentu aki i ta rekerí esaki den akuerdo ku e reglamentunan di Curaçao Civil Aviation Authority. Durante e último 4 añanan CAH a kordiná e programa den kolaborashon ku Ministerio di Hustisia pa realisá implementashon di APIS komo parti di un trayekto di 4 fase pa mehorá eksperensia di pasahero. A realisá APIS ku ku asistentis i konosemento tékniko di EY i tambe sosten di vários partner lokal manera Curaçao Civil Aviation Authority, Curaçao Airport Partners i otro entidatnan relatá na Hustisia.
E historia di APIS
APIS ta un parti esensial den mehorashon di seguridat i moveshon di pasahero na aeropuerto. Na 2016 Ministerio di Hustisia i CAH a uni forsa pa inová e proseso di imigrashon na aeropuerto. Despues di eksperensiá kehonan eksesivo relashoná ku e ora di espera largu na Imigrashon, CAH a aserká Ministerio di Hustisia ku un plan pa inová digitalisa e proseso di imigrashon. APIS ta parti 2 di un set di 4 projekto di kua CAH tin intenshon di realisá den kolaborashon ku Ministerio di Hustisia. Meta ta pa oumentá seguridat di frontera i inová fasilidat di pasaheronan i na mes momentu garantisá eksperensia rápido i agradabel serka e pasahero. E promé parti di e proseso tabata digitalisashon di e proseso di Clearance di frontera ku a tuma lugá na 2015-2016 i a kulminá den implementashon di eGates. E di dos fase a enfoká riba oumento di seguridat di frontera dor di konektá ku fuentenan data mundial manera Interpol i APIS i otro basenan ku data Hudisial. E di 3 i di 4 fase ta enfoká riba implementashon di aparatonan pa fasilitá i solushonnan ku ta reformá e manera ku ta atendé ku e proseso di imigrashon di pasaheronan via Kòrsou. Ministerio di Tráfiko, Transporte i Planifikashon Urbano (VVRP) i Ministerio di Desaroyo Ekonómiko a enkargá Ministerio di Hustisia komo doño di APIS ya ku e sistema ta regardá seguridat di frontera di Kòrsou.
CAH ta enfoká riba Mehorashon
E proyekto ta parti di un trayekto mas grandi pa CAH i ta forma parti di un ambishon stratégiko ku ta enfoká riba mehorashon di e fasilidatnan di pasahero durante henter e proseso di yegada. Na 2015 CAH a traha na aliniá e partnernan di aeropuerto p’asina e pasahero tin un mihó eksperensia durante su yegada na Curaçao International Airport. Den e fase aki CAH a deskribí 4 punto di kontakto ku mester atendé i inová. Komo Imigrashon ta e promé punto di kontakto di pasahero ora nan yega Kòrsou e énfasis na promé lugá tabata pa mehorá e proseso di imigrashon di aeropuerto. Ku introdukshon di APIS CAH ta marka un paso importante i ta brinda CAH e posibilidat di kontinuá ku inovashon kompletu di e proseso di yegada. Esaki CAH ta hasi dor di traha ku e partnernan di aeropuerto pa digitalisá e proseso di tuma maleta i esun di Duana. Kombersashon preliminario ku e partnernan aki ya a tuma lugá. Kolaborashon entre Ministerio di Hustisia i CAH ta ser mirá komo e promé paso pa futuro kolaborashon den direkshon di fasilitá e prosesonan serka pasahero. CAH ta keda komprometé su mes pa sigui traha ku Ministerio di Hustisia i tur otro partner di aeropuerto pa garantisá e eksperensia rekerí pa atendé tur pasahero ku ta yega via aeropuerto.
(Potrèt ariba di robes pa drechi: Elbert Sambo (MT KPC), Wilhelmus Ignacio (Direktor CAH), Minister Steven Martina (Minister di Desaroyo Ekonómiko), Minister Quincy Girigorie (Minister di Hustisia), Gerold Daantje (Sektor Direktor di Ministerio di Hustisia)
(Potrèt ariba di robes pa drechi: Elbert Sambo (MT KPC), Luigi Betrian (Hefe di KPC IT)), Wilhelmus Ignacio (Direktor CAH), Priscilla Circkens (Corporate Strategist & Assistant to the Director-CAH) Carlos Rojas (KPC IT) Minister Steven Martina (Minister di Desaroyo Ekonómiko), Elaine Oleana (Technical Program Manager EY), Luis Curiel (KPC), Minister Quincy Girigorie (Minister di Hustisia), Ninotchka Franca (KPC), Kennard Maduro (EY), Gerold Daantje (Sektor Direktor di Ministerio di Hustisia)
APIS
Informashon di API ta informashon di pasahero ku ta rekerí legalmente serka e pais ku ta atendé imigrashon. APIS ta permití instanshanan hudisial kombatí kriminalidat i monitoriá personanan di interes promé ku nan yegada. E sistema ku pais Kòrsou a skohe ta un sistema mundial di seguridat ku CARICOM ta fasilitá. Esaki ta permití Kòrsou keda mantené seguridat di frontera huntu ku otro entidatnan mundial di hustisia i ta permití Kòrsou yuda den e esfuerso mundial pa kombatí trafikashon humano i terorismo.
Siguiente fase di KPC Imigrashon:
Miéntras ta kompletá fase 2, ya a inisiá ku fase 3. Na e inisio di e aña aki a instalá 4 eGates adishonal den e área di yegada. Adishonal na e 4 aki lo instalá 2 eGates mas den e área di salida. Ta antisipá ku e 6 eGates nobonan aki lo ta ful operashonal pa fin di e promé kuartal di 2021. E eGates adishonal ta yuda Imigrashon den prosesamentu di pasaheronan sin tin kontakto direkto ku nan i ta yuda e pasaheronan redusí nan momentu di kontakto na aeropuerto.
(potrèt ariba: Bali di Imigrashon, eGates i eGates nobo den e sala di yegada di Curaçao International Airport)
(potrèt ariba: Kordinador di e Programa di APIS Sra.Priscilla Circkens di Curaçao Airport Holding dunando un splikashon di e proseso di Go-Live)


text:
- un pasfoto;
- number di cuenta bancario
- carnet di banco;
- trouwboek (si ta casa);
- cedula;
- declaracion di inscripcion na Censo (obtenibel na Censo Awg.10,-).
Peticion pa Pensioen di Behes
Descripcion
Entrante 1 januari 2015 e edad di pensioen ta subi pa 60,5 aña. E edad di pensioen lo sigui subi cada aña cu 6 luna te cu 1 januari 2024 ora e edad di pensioen ta subi te cu 65 aña. Pa ta un asegurado un persona mester a biba na Aruba entre e edad di 15 aña y e edad di pensioen. Tur persona cu ta asegurado na Aruba pa e pensioen di biehes por aplica pa por ricibi e pensioen despues di a yega e edad di pensioen segun e Ley di pensioen di behes.
Entrante prome di januari 2012 e Flexpensioen-AOV a drenta na vigor. E Flexpensioen-AOV ta encera cu e persona cu yega su edad di pensioen y ta haya e derecho riba un pensioen di biehes di SVb, ta haya e derecho tambe pa pospone cobransa di su pensioen cada vez cu 1 aña. Esaki ta nifica cu por ehempel un persona por scoge pa no cobra su pensioen di biehes ora e yega 61 aña pero ta lag’e aden pa un aña y por cuminsa cobra esaki cu su 62 aña. E siguiente aña e persona por bolbe dicidi di pospone e pensioen cu un otro aña, pa asina e cobra esaki cu 63 aña. Esaki e por haci pa un maximo di 5 biaha. Pa cada aña cu un persona pospone su pensioen di biehes, e suma di su pensioen acumula te na e momento ey ta aumenta cu 7%.
Un luna prome cu bo derecho riba pensioen cuminsa bo mester acudi na departamento di Pensioen di SVb pa entrega e peticion pa pospone bo pensioen. Mester corda cu bo derecho riba pensioen ta cuminsa e luna siguiente na esun cu bo a cumpli bo edad di pensioen. Si bo ta cumpli aña na januari, bo derecho riba pensioen ta cuminsa na luna di februari.
Unda pa pidi'e? / Mas informacion na
Na Banco di Seguro Social (SVb), Departamento di Pensioen tin un formulario disponibel pa por haci peticion. Un empleado di Banco di Seguro Social ta yena hunto cu bo e formulario pa haci peticion. Ta recomendabel pa presenta na SVb entre 3 pa 6 luna prome cu yega e edad di pensioen.
Kico mi tin di hiba cu mi?
Cuanto tempo ta dura pa hay'e?
Minimo 4 luna


text: KRALENDIJK – Aktualmente tin hopi reklamo di habitantenan di E.E.G Boulevard tokante e kanalnan ku WEB N.V. a koba i ketu bai ta habri sin ku a sera nan. Esaki ta trabounan di renobashon di e liñanan di awa di irigashon ku mester transportá awa di irigashon bèk pa hotelnan (9e EDF). E proyekto ta kuminsá na Belnem i ta kaba na altura di planta di awa na Hato. Por komprondé ku diferente habitante di e área di Belnem a tuma kontakto ku WEB, i nan a menshoná ku ta bai publiká un komunikado pronto tokante e trabounan. Segun e habitantenan e situashon ta asina ya pa 1 luna i 10 dia kaba. Nan no por risibi bishita na kas, tin hopi bochincha i stòf. Ademas esaki ta forma un situashon peligroso ku dos outo no por pasa banda di otro. E komunikado sigur lo no sera e buraku òf kanalnan habri, tabata loke e hendenan a menshoná. Pa e motibu aki nan a tuma kontakto ku Radio Live 99.9 FM, i a papia di e situashon. Radio Live 99.9 FM a tuma kontakto ku departamentu di informashon di WEB, i nan a splika ku nan tin atenshon pa e situashon. Nan a menshoná ku ta bai sali un komunikado, kaminda ta duna mas informashon kon leu e trabou nan ta, i kiko ta bai sosodé tokante e kanalnan habri. E trabou nan ta den e promé fase, i ta bai den bon direkshon pa kontinuashon. A menshoná tambe di parti WEB, ku outonan ta kore ku velosidat haltu den e área, i ta bon pa outomobilistanan tene kuenta ku e área, kaminda tin trabou ta tumando lugá kantu di kaminda. Pues WEB ta bai publiká un komunikado ku ta informá tokante e trabounan den e área di Belnem, i ta kontinuá informando e pueblo ku regularidat.


text:
KRALENDIJK – Giovanni Mercera a toka pa último bia den studio di Radio Live 99.9 FM djabièrnè 7 di febrüari. Giovanni ta stòp ku e programa di mainta sinembargo e ta kontinuá pronto for di Hulanda ku un programa na Radio Live 99.9 FM. Un di e trahadónan di promé momentu pa Radio Live 99.9 FM. For di Radio Digital Giovanni tabata huntu ku Aimed Ayubi i a kontinuá huntu ku Aimed algun tempu despues ku a pasa di Radio Digital pa Radio Live 99.9 FM. Giovanni awor ta bai Hulanda i “DJMarv” ta remplas’é. Doño di Radio a gradisié pa e aña nan ku el a forma parti di e tim i semper e tei pa traha i yuda momentu ta nesesario. Niun dia el a keda kas pa motibu di malesa. “Ora bo sali, laga e porta habri pa bo regresá momentu ku bo ta deseá,” tabata entre otro palabranan di Aimed Ayubi i Marichelle Bosnie. “Son Boneriano” ta agrupashon musikal ku ta dirigí pa Giovanni i el a konta ku e grupo ta kontinuá ku eksistensia.
”1 ta bai i 2 ta bin”
Shaëdra Baromeo lo ranka sali ku e programa nobo “Hot spot” i Evion Roch ku “E Fiesta Musikal”. Nan ta e dosnan ku ta bai forma parti di e radio mas skuchá i gustá na Boneiru. Pronto ta skucha nan stèm na Radio Live 99.9FM. Den oranan di atardi koleganan i konosí a topa un momentu, asina kombersá, saludá i tuma despedida di Giovanni i yama bon bini na koleganan nobo.
Kombinashon di potrèt aktividat despedida di Giovanni.


text:
Den e buletin aki: Promé reunion anual di Konseho di Bònt osponé te 7 di yuni 2021, Proyekto komparahon di preis, akshon di Unkobon relashoná ku minimo sosial, akshon di Unkobon relashoná ku kayanan na Boneiru, ultimo rekordatorio en torno kontribuhon
Promé reunion anual di Konseho di Bònt
E promé reunion anual di Konseho di Bònt di Unkobon ku mester a tuma lugá dia 29 di mart ultimo a keda posponé te 7 di yuni 2021 en konekshon ku medidanan relashoná ku Covid-19. Tur miembro di Unkobon ta kordialmente invitá pa ta presente dia 7 di yuni na Hòfi Kultural di 19.00 – 20.30 pa asistí na e reunion aki. For di 18.45 bo ta bon biní. Puntonan di agenda lo ta: relato anual 2020, plannan pa 2021. Bayendo riba e “link” aki bo lo haña e dokumentonan konserní.
Proyekto komparashon di preis
Den un relato di prensa Unkobon a anunsiá ku lo no kontinuá mas ku e proyekto di komparahon di preis. Den lunanan ku a transkurí mas i mas super-i minimerkado no tabata dispuesto mas pa partisipá boluntariamente den e proyekto aki. Unkobon ta dialogando ku OLB y tambe ku e ministerio pa asuntonan ekonómiko i klima tokante e posibilidat ku e “prijzenwet BES” ta brinda pa mantené e makutu básiko di Boneiru pagabel.
Akson relashoná ku minimo sosial
Prinsipio di mart 2021 Unkobon a hasi un yamada urgente pa stipulá un minimo sosial realistiko pa Boneiru. Mitar di e konsumidónan aki na Boneiru no tin sufisiente forsa di kompra. Un problema ku ta ripití su mes mensualmente.
Den 2018 a kalkulá kuantu e gastunan minimal pa luna ta pa kostonan di bida. Pa motibu di oumento di preis, kasnan di famia lo mester tin den 2021 un entrada di entre $ 1.407 i $ 3.112. Kasnan di famia ku un salario minimo di $ 950 ketu bai falta montantenan di entre $ 457 (un persona) i $ 1.992 (kasnan di famia ku 2 yu) pa kubri nan kosto di bida. Esaki no ta muchu mas mihó / ta pió ku den 2017. Den e aña ei e kasnan di famia tabata falta respektivamente $ 483 i $ 1.957 pa por a kubri nan kosto di bida
Tumando na kuenta ku e komishon fiho pa relashonnan di reino lo bai kombersá den luna di mei ku e ministernan konserní tokante e maneho kon kombatí pobresa i e minimo sosial, Unkobon a dirihí dia 19 di aprel ultimo un karta na e komishon aki. E karta i e aneksonan por wòrdu lesa aki (Hulandes)
Akshon relashoná ku kayanan na Boneiru
E emisora NTR, Caribish Netwerk, a dediká un notisia na esaki. For di kombersashonnan ku e lider di e proyekto “kayanan di Boneiru” Unkobon a konkluí ku por lo pronto no por spera e adelanto tan deseá relashoná ku renovashon di e kayanan aki na Boneiru. Mester bin atrobe ku un plan di mas aña, despues mester bai pidi finansiamentu i si OLB logra trese Boneiru mas eksperto pa e tempu ei, e ora ei numa podisé por bin un adelanto real. Den un relato di prensa Unkobon a konkluí ku Boneiru ta muchu chikí pa ehekutá un proyekto di $ 250 miyon. Pa evitá mas desapunto ta muchu mas mihó pa traspasá e responsabilidat pa renobashon di e kayanan pa Hulanda ku tin e konosementu pa ofresé e proyekto aki internashonalmente. Den luna di mart 2021. Unkobon a pidi e komishon pa relashonnan di reino den Tweede Kamer pa duna e problemátiko aki e atenshon nesesario. Por lesa e relato di prensa aki.
Ultimo rekordatorio en torno kontribushon
Fin di februari tesorero di Unkobon a manda un faktura relashoná ku kontribushon pa 2021 pa tur miembro. Dia 19 di mart e miembronan ku no a paga ainda a risibí un rekordatorio. Miembronan ku a paga nan kontribushon anual ($15,00) ta sostené Unkobon ku nan kontribushon. Unkobon ta gradisí e miembronan pa e rekonosementu duná na e boluntarionan di Unkobon pa nan esfuerso na interes di e konsumidónan aki na Boneiru.
Otro siman e miembronan ku no a reakshoná riba e di dos rekordatorio, lo bai risibí un ultimo rekordatorio. Direktiva ta hasi un yamada urgente na e grupo grandi ku ta bai risibí e rekordatorio aki via di e-mail pa paga e kontribushon.


text:
Institut polytechnique des sciences avancées
Institut polytechnique des sciences avancées (Papiamentu: Instituto politekniko di siensia avanzá), abreviá IPSA, ta un skol akademiko priva situa na e siudatnan franses Ivry-sur-Seine, Lyon, Marseilles i Toulouse. E instituto a ser funda na 1961 ta brinda estudionan riba tereno di teknologia aereo y teknologia astronóutiko. Desde 2010 IPSA ta rekonosi pa gobierno franses, y desde 2011 ta autorizá pa otorgá e título "ingeniero diplomá".[1]
Alumnonan famoso[editá | editá fuente]
- Éric Boullier (1999), hefe di tim di Formula 1
- Julien Simon-Chautemps (2002), ingeniero franses spesialisá den deporte automobilistiko.
Link externo[editá | editá fuente]


text:
Trahado cu ta biaha pa exterior
Entrante 15 di juni 2020 un trahado cu:
- biaha pa exterior pa un pais caminda tin casonan positivo di Covid-19;
- y na su regreso wordo obliga pa bay den cuarentena;
a base di articulo 7 bao punto 1A di e Ordenansa di Seguro di Malesa lo no tin derecho riba benificio pa malesa durante e periodo cu e permanece den cuarentena.
Esaki debi cu lo considera e acto sumamente negligente di e persona cu biaha pa un pais di cual ta conoci cu tin casonan positivo di Covid-19 un culpabilidad grave (grove schuld).
Articulo 7 bou punto 1A di e Ordenansa di Seguro di Malesa ta stipula cu e trahado no tin derecho of ta perde e derecho riba benificio pa malesa (ziekengeld) si e malesa ta debi na intencion (opzet) of culpabilidad grave (grove schuld) di e trahado.
Lo haci excepcion solamente pa personanan cu wordo manda exterior pa un tratamento medico cu e aprobacion di AZV. Den caso cu ta bay afo pa ricibi tratamento por tuma contacto cu nos departamento di Administracion Medico na medisch@svbaruba.org pa mas informacion.


text:
Gerick Croes (MEP) Gabinete Eman ta cabando cu e salud di pueblo y ainda kier implementa eigenbijdrage!Posted: July 16, 2015 in Johnny Habibe
Oranjestad-Ta di lamenta cu mal maneho financiero ta afectando tur cos di nos pueblo hasta su salubridad. Semper cu tin un aumento y den e caso specifico aki di BAZV Gabinete Eman y Fraccion di AVP ta defende aumento y hustifike pasobra segun nan e ta pa garantisa salubridad pa nos hendenan. Loke nan no gusta papia di dje ta e diferente medidanan cu poco poco ta bai caba cu e salud di un pueblo.
Pa cuminsa gobierno a laga AZV cuminsa tuma medida hopi trempan caba y na un manera hopi scondi. AZV a downgrade e tiponan di remedi cu aseguradonan tin custumber di dje na remedinan generico. No ta un pero varios persona ta expresando cu nan curpa no ta tur ora ta bai cu e cambionan di remedinan aki y ta bira juist malo enbes di mehora.
Realidad ta cu Gabinete Eman a subi prima di AZV cu 2% na 2011 y a subi BAZV cu 2% ( dec 2014 y juli 2015) . Pa corona e obra pacientnan ta haya sopresa ora di bai botica cu nan mester paga pa remedi! Pesei e ta incomprendibel cu Minister di Salubridad ainda kier papia di cobra extra pa cierto servicio medico of medicamento! Acaso Gabinete Eman no ta castigando pueblo cu suficiente medida caba? Den e comunicado no tawatin claridad di kiko segun e mandatario ta cai bou “eigen bijdrage”. Ta motibo suficiente pa splica pueblo ta kiko mas bo ta bai saca for di dje! 3 florin pa cada remedi receta? 50 florin pa huisartsenpost? Of 159 florin na eerste hulp? Cual remedi lo no wordo segura/ cubri mas pa AZV?
Hecho ta cu si corta den cierto remedi e lo afecta salud di hende. Si bo cobra pa medicamento bo ta hasi placa un barera pa e cuidadano por recupera su salud. Minister den su declaracion a bisa cu lo bai pone prijs riba cada remedi pa pueblo ta mas conciente di cuanto e ta gasta. Loke si e no elabora riba dje ta cuanto ta e biahanan cu ta retene miles di florin na prima di AZV y paga delaster un aumento di BAZV pa despues tende cu bo mes mester cubri bo remedinan of paga contribucion extra! A para bira cu tur ora Gabinete Eman kier saca di pueblo mientras no ta hasiendo e ehercicionan necesario pa baha gastonan otro caminda. Un cos ta sigur e pensamento y accion riba eigenbijdrage aki ta un acto burdugo!


text:
ORANJESTAD — Apenas un dia despues cu prome minister Mike Eman a termina un siman di welga di hamber, protestando contra gobierno di Hulanda y gobernador Fredis Refunjol, manifestantenan liga na oposicion a protesta ayera contra gobierno di Aruba, apoyando gobernador.
Protesta aki, na unda tambe a yama pa retiro di gabinete Mike Eman II y un eleccion nobo, tabata un iniciativa di e asina yama Grupo di Shete. Nan a entrega un manifiesto na Bestuurskantoor, unda nan a wordo ricibi pa ministernan De Meza, Sevinger y Schwengle.


text:
Inspekshon Ekonómiko ta posishoná independientemente bou di e minister di Desaroyo Ekonómiko.
Tarea prinsipal di Inspekshon Ekonómiko ta pa ehekutá kòntròlnan di Ijkwezen i kòntròlnan ekonómiko. E meta ku kual nan ta hasi esakinan ta pa frena inflashon i protehá e konsumidó.
E tim di Inspekshon Ekonómiko ta esun enkargá pa kontrolá kumplimentu di lei- i reglanan ekonómiko i tambe hasi kòntrl riba pèrmitnan ekonómiko. E tarea aki ta dirigí riba kumplimentu di e maneho di tantu nos propio ministerio komo tambe riba lei i reglanan di stakeholdernan eksterno.
Si akaso ku e tim di Inspekshon Ekonómiko tuma nota di kualke inkumplimentu esaki lo tuma un desishon konhuntamente ku otro instansianan den ehekushon (p.e. Duana, SVB, Ministerio di Salubridat, polis i inspekshon laboral) kua intervenshon ta esun mas na lugá den e kaso spesífiko.


text:
Un proceso cu a inicia 2 aña pasa cu ta encera e aplicacion pa ricibi un tereno di huur comercial pa por expande e cantidad di berdura cu ta produci a yega su fin. Asina Ashley Krozendijk di Local Pride a expresa, despues cu diahuebs 24 di september 2020 Minister di Desaroyo Teritorial, Infrastructura y Medio Ambiente Marisol Lopez – Tromp a firma pa otorga un tereno di huur na e compania Local Pride. E documento concerni a wordo firma conhuntamente cu Renzo Ruiz di Local Pride.
E tereneno cu a ricibi ta situa na Kibaima, pa cual sr. Krozendijk a splica cu den e proximo dos lunanan lo cuminsa cu trabounan di preparacion di e tereno, pa ora cu e ‘greenhouse’ nan yega.
Local Pride ta specialisa den locual ta yama “leafy greens” cual ta encera berduranan cu por come e blachinan di e mata. Cu e tereno cu a ricibi awor, lo expande e produccion y amplia e variacion di berdura.
Ademas sr. Krozendijk a splica cu ora cu cumpra berdura local compara cu esunnan cu ta bin di exterior tin hopi beneficio su tras, primordialmente e ta mas saludabel. ‘Ora cu ta reduci e tempo cu un fruta of berdura ta dura pa yega riba un tayo pa come, e persona ta come un producto mas rico na nutriente. E producto ta mas saludabel tambe door cu no mester uza preservativo pa e keda bon. Pesey Local Pride ta gradici cada persona cu ta sostene e compania pa por sigui trece berduranan fresco pa nos mesun hendenan y stimula nos comunidad pa come mas saludabel.


text:
Filosofia
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Filosofia ta e kuestionamentu di kustumbernan, naturalesa i kosnan evidentemente proba, den rango di konosemento, moralidat, obra, siensia, lenga, politika, eksistensia humano, historia, kultura ets.
Filosofonan no ta konforma nan mes ku respuestanan kla pone i konklushonan lihe tuma. Mas fuerte ainda, filosofia ta e aktividad di keda hasi preguntanan seguidamente. Ludwig Wittgenstein a bisa un ten: “kaminda otronan ta sigui kana, einan ami ta keda para”.